text:
Umuntu ushaje kuruta abandi ku isi afite imyaka 115
Igitabo Guiness des records giherutse kugaragaza ko umuntu wa mbere ku isi ushaje ari Umuyapani Jirouemon Kimura wavutse tariki ya 19 Mata 1897, akaba abura iminsi mike ngo yuzuze imyaka 116.
Nk’uko tubikesha urubuga 7 sur 7, ku Isi yose, Kimura ni umuntu wa gatatu ubashije kugeza kuri iyi myaka muri ibi bihe bya vuba.
Guiness Book kivuga ko amaze ibinyejana bitatu abayeho, yiboneye n’amaso ye uko iterambere mu mibereho y’abantu n’ikoranabuhanga ryagiye rikurikirana. Aha bavugamo umwaduko (...)
Igitabo Guiness des records giherutse kugaragaza ko umuntu wa mbere ku isi ushaje ari Umuyapani Jirouemon Kimura wavutse tariki ya 19 Mata 1897, akaba abura iminsi mike ngo yuzuze imyaka 116.
Nk’uko tubikesha urubuga 7 sur 7, ku Isi yose, Kimura ni umuntu wa gatatu ubashije kugeza kuri iyi myaka muri ibi bihe bya vuba.
Guiness Book kivuga ko amaze ibinyejana bitatu abayeho, yiboneye n’amaso ye uko iterambere mu mibereho y’abantu n’ikoranabuhanga ryagiye rikurikirana. Aha bavugamo umwaduko w’imodoka zifite moteri, televiziyo, internet n’ibindi. Yiboneye kandi abaperezida 20 bayoboye Amerika.
Uyu mukambwe afite abuzukuru 14, abuzukuruza 25 n’ubuvivi 23.
Kugira ngo arambe, uyu muyapani ngo yagendeye ku iturufu igira iti « kurya bike ugamije kubaho igihe kirekire ». Yakoze mu biro by’iposita imyaka 38 nyuma asubira mu buhinzi, aho yakoze kugeza ku myaka 90.
Jirouemon Kimura asimbuye kuri uyu mwanya Umunyamerika kazi Dina Manfredini watabarutse afite imyaka 115 n’iminsi 257.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
arko sinzi niba mu Rwanda haba abanyamakuru pe! Kuki mubogamira ku ruhande rumwe? Kuko Nzakamwita ari musenyeri c byabuza umuntu gu critiqua igitekerezo cye? Wa mugani c ayo mahano atavuze bazayashakira umuti gute atavuzwe? Icyo Evode yagaragaje ni Democracy isesuye si ukutamenya/kwirengagiza amategeko. Na Nyakubahwa President wa Sena ntiyakagombye kuba yamuciye mu ijambo. Evode ahubwo njye namwemeye cyane. Namwe banditsi mukeneye amahugurwa rwose. Mbona mwitaye ku wo yabwiye kurusha icyo yamubwiye. Evode nta nka yaciye amabereee!!
Anonymous - 17/12/2016 saa 10:51

robotstxt: allowed

filter: keep


text:
Rwanda | Ngororero: Kutaduha amakuru ahagije bidindiza Ibikorwa -mayor
Umuyobozi w’akarere ka Ngororero bwana Ruboneza Gedeon avuga ko kutabona amakuru ahagije kandi ku gihe ku bijyanye n’ibikorwa za minisiteri, abaterankunga n’ibigo bitandukanye biba bikorera More...
Rwanda : RALGA igihe guhemba uturere 5 twahize utundi mudushya
Ishyirahamwe ry’uturere n’umujyi wa Kigali, RALGA rifatanyije n’abafatanyabikorwa baryo, taliki ya 8 Kamena, 2012 bazahemba uturere 5 twahize utundi mu gukora udushya mu guteza imbere kwihangira More...
Gakenke : Minisitiri w’intebe yasabye ko urugomero rwa Janja rutangira gucanira abaturage mu mezi abiri ari imbere
Minisitiri w’intebe  yasabye sosiyete irimo kubaka urugomero rwa Janja ruri mu Murenge wa Mugunga mu Karere ka Gakenke kurangiza imirimo yose mu mpera z’ukwezi kwa karindwi kugira ngo abaturage More...
Ikigo cy’urubyiruko cya kinzuzi kirafungura imiryango mu minsi ya vuba
Ikigo ndangamuco cy’ umurenge wa Kinzuzi mu karere ka Rulindo kiratangira gukora mu minsi ya vuba, kuko imirimo y’ubwubatsi igeze ku musozo, hakaba hategerejwe ibikoresho ndetse n’abakozi ngo More...
Muhanga: Abakora imirimo nsimburagifungo baricuza ibyo bakoze
Abari mu gihano nsimburagifungo cy’imirimo ifitiye igihugu akamaro (TIG), mu Murenge wa Muhanga ho mu Karere ka Muhanga baravuga ko bababazwa no kuba baragize uruhare muri jenoside yakorewe abatutsi muri More...
Minisitiri w’Intebe arasaba ko abaturiye urugomero rwa Nyabarongo batongera guhutazwa
Minisitiri Habumuremyi na bamwe mu bayobozi Imirimo yo kubaka urugomero igeze kure Minisitiri w’Intebe arasaba abayobozi b’uturere twa Muhanga na Ngororero na minisiteri y’ibikorwa remezo gukurikiranira More...
Isomo ryo kwihangira umurimo ryagombye kwigishwa abanyeshuri bakarangiza biteguye kwiteza imbere aho gusaba akazi .Guverineri KABAHIZI Celestin
Kuri uyu wa 11 mutarama2012 nibwo Minisiteri y’Ubucuruzi n’Inganda yatangije ku mugaragaro igikorwa cya Hanga umurimo mu Ntara y’Iburengerazuba. Iyi gahunda ikaba igamije gushishikariza Abanyarwanda More...
Karongi: Urubyiruko rurashimirwa imirimo y’amaboko rwakoze
Abasore n’inkumi 230 baturuka mu mirenge inyuranye y’akarere ka Karongi bari bamaze ibyumweru 3 mu ngando, barashimirwa imirimo y’amaboko bakoze itazibagirana muri Rubengera.Iyi More...


text:
Leta y’Ubushinwa yahinduye ingamba zo gutoteza no kwibasira umubare nyamuke w’abakristo babarizwa muri icyo gihugu, bufata gahunda yo gusimbuza imisaraba isanzwe imenyerewe kuba ku nsengero z’abakristo bashyiraho ibendera ry’igihugu mu rwego rwo kubereka ko nta jambo bafite.
Ibi bibaye nyuma y’isenywa ry’insengero zimwe na zimwe, n’ikurwaho ry’imisaraba ku nsengero zibarirwa mu majana zo mu ntara ya Zhejiang mu Bushinwa, Leta ikaba yiyemeje kuyisimbuza ibendera ry’igihugu.
Infochretienne.com yatangaje ko kugeza ubu iri bendera rimaze gushyirwa ku nsengero 69, bikaba ikimenyetso simusiga cyo gukandamiza abakristo no kubereka ku mugaragaro ko nta jambo bafite mu gihugu.
Ibi kandi ngo ni n’uburyo bwo kubasha kugenzura ibikorwa by’abakristo nta nkomyi mu rwego rwo kwirinda ko umubare wabo wakomeza kwiyongera.
Iri hohoterwa rikorerwa abakristo rishimangira ko nta burenganzira bwa muntu burangwa mu Bushinwa ndetse n’ubwisanzure bw’imyizerere.
Impamvu y’inkuru nk’izi tubagezaho kimwe n’ahandi henshi abakristo bakomeje kugirirwa nabi, ni ukugira ngo niba wowe aho uri utuje wibuke ko Imana iguhaye igihe cy’umutuzo ngo uyikorere neza, kandi ujye uzirikana aba bera bose aho bari mu kaga ngo Imana ibambike imbaraga.


text:
UBURENGERAZUBA : Inama zitandukanye zizajya zibera mu turere dutandukanye
Umwe mu myanzuro y’inama y’umutekano yaguye y’Intara y’i Burengerazuba yo kuwa gatatu tariki (28/11/2012) nuko mu ntangiriro z’umwaka utaha inama zitandukanye z’Intara zizajya zibera mu turere dutakanye, aho kubera gusa mu karere ka Karongi ku cyicaro cy’Intara nk’uko byari bisanzwe.
Icyi cyemezo cyafashwe kugira ngo ababa batumiwe muri izo nama bajye babasha kubona umwanya wo kumenya ibibazo byigirwamo kuko akenshi biba bireba uturere dutandukanye, bityo no guhinduranya aho zibera bigatuma ibibazo birushaho kumvikana.
Ibi kandi bizajya binorohereza bamwe mu bitabira inama kudahora bakora ingendo ndende akenshi bakanakererwa kubera guturuka kure. Urugero nk’abaturuka mu turere twa Rusizi, Rubavu na Nyamasheke bagomba kuza i Karongi ku cyicaro cy’Intara. Kenshi iyo inama zigomba gutangira saatatu z’igitondo, usanga zikerererwa nk’isaha cyangwa irenga kubera gutegereza ababa bakiri mu nzira.
Â


text:
Uretse imiti ya kizungu ikoreshwa mu kurinda no kuvura ibihingwa ibyonnyi, hashobora no gukoreshwa imiti ya gakondo abahinzi bakora mu byatsi bisanzwe cyangwa ibimera bitandukanye bavangavanga.
Abahinzi bashobora kwikorera imiti irinda ibihingwa byabo ku buryo bwa kamere hadakoreshejwe imiti ikorerwa mu nganda, iba ikoze mu binyabutabire, kandi ntigira ingaruka ku mubiri mu gihe iy’ibinyabutabire iyo ikoreshejwe nabi yaba inkomoko y’indwara zitandukanye.
Hifashishijwe abahanga mu by’ubuhinzi, bagaragaza uburyo imiti ishobora gukorwa hakoreshejwe ubwoko bumwe bw’ibimera cyangwa se havangavanzwe byinshi ariko umuti ukaba ukoze mu buryo bwa gakondo, haba mu guhungira imyaka cyangwa se kuyirinda udukoko tuyonona. Umuruku cyangwa Desimodiyumu (Tephrosia Vagelli) uretse kuba ari ikimera gituma ubutaka butagunduka ushobora no gukoreshwa mu guhungira imyaka ntimungwe ndetse ukaba unica ibirondwe ku matungo.
Uwo muti ukoreshwa umuruku ucanirwa mu mazi hakongerwamo agasabune gake. mwakora. Mu gukora uwo muti, umuhinzi akoresheje umuruku, afata ikilo cy’amababi y’umuruku maze akayasya akongeramo litilo 5 z’amazi hanyuma agashyiramo agasabuni ku kiyiko hanyuma akabitereka bikamara amasaha 24 cyangwa akabicanira iminota 20 hanyuma agatera ku bihingwa. Abahanga mu by’ubuhinzi bavuga ko uwo muti ari ingirakamaro cyane kuko wica imungu mu myaka, ndetse ukica n’ibirondwe ku matungo. Iyo ifu ivuye mu mababi y’umuruku ivanzwe n’amavuta y’inka kandi ngo uvura indwara zo ku ruhu rw’umuntu nk’ibihushi, zona, ibifaranga n’ibindi iyo uwusize aharwaye.
Naho kubakenera gukoresha igihingwa cya desimodiyumu, ngo gifasha mu kwirukana ibindi bimera byangiza imyaka nka kurisuka cyangwa rwona, iyo desimodiyumu ivanzwe n’imyaka cyane cyane ibigori. Ubu buryo bwo kurwanya ibi byatsi byangiza imyaka (Push Pull).
orinfor
Imiti ya gakondo ishobora kurinda imungu n’ibyonnyi
Uretse imiti ya kizungu ikoreshwa mu kurinda no kuvura ibihingwa ibyonnyi, hashobora no gukoreshwa imiti ya gakondo abahinzi bakora mu byatsi bisanzwe cyangwa ibimera bitandukanye bavangavanga.
Labels: ubuhinzi


text:
Iki gikorwa cyabaye tariki ya 25 Ugushyingo, muri CCLJ (Centre Communautaire Laïque Juif) mu Mujyi wa Bruxelles mu Bubiligi.
Nkuko bivugwa na Uwindekwe Providence Rwayitare na Philippe Taszman bagize ishyirahamwe Muyira asbl, ryakoze iyi film ndangamateka kuri Jenoside yakorewe Abatutsi mu Rwanda, bavuga ko kuva aho ihagarikiwe; abanditsi n’abahanga mu nzego zitandukanye babikozeho inyandiko, ariko ugasanga ijwi ry’abacitse ku icumu ritumvikana, bityo rero ngo bayikoze bagamije kubaha umwanya kugira ngo bagire icyo bavuga kizafasha abakiri bato.
Bati “Usanga mu nyandiko n’ahandi ijwi ry’abacitse ku icumu ryumvikana gake cyane uretse igihe habaye imihango yo kwibuka, ni kuri iyo mpamvu habayeho ikintu cyatuma ababishoboye batanga ubuhamya bwabo kugira ngo bushyirwe muri iyi film ndangamateka kandi mfashanyigisho n’igitabo kiyiherekeje ‘D’ici et d’ailleurs’ gikubiyemo birambuye amateka fatizo yaranze iyi Jenoside."
Bavuga kandi ko Film n’icyo gitabo bizifashishwa cyane mu mashuri, mu gutanga ubuhamya bw’amateka ya Jenoside yakorewe Abatutsi n’izindi zabayeho, ikazafasha kandi gufungura ibiganiro mu nyigisho bijyanye.
Mu kiganiro IGIHE yagiranye na Ambasaderi Olivier Nduhungirehe uhagarariye u Rwanda mu Bubiligi, wari witabiriye iki gikorwa, yagize ati “Iyo abacitse ku icumu batanga ubuhamya nk’ubu, baba badufasha kurwanya urubyiruko rumwe rwadutse hano mu Bubiligi ruvuga ko hariho "Diaspora Hutu" kuko rugendera ku bitekerezo bya kera bya Hutu Power bakagarura ingengabitekerezo n’amacakubiri byatugejeje mu bwicanyi muri 1994.”
“Binadufasha kandi kurwanya bamwe birirwa bavuga ko habayeho Jenoside Nyarwanda, aho kuvuga ukuri ko abishwe bazize ko bari baravutse ari Abatutsi, bivuze ko habayeho Jenoside yakorewe Abatutsi mu Rwanda.”
Amb. Nduhungirehe yashimye byimazeyo urugero rwatanzwe kuri iki gikorwa, abakoze uko bashoboye ngo bigerweho cyane n’abagize ibakwe n’ubushake bwo gutanga ubuhamya.
Félicité Lyamukuru, umwe mu batanze ubuhamya, yavuze ko imbaraga zo ku butanga zaturutse ku kwanga ko abantu bavuga ibitari byo bakomeza kwiharira ijambo no kugira ngo abana be bazamenye ukuri ku mateka y’aho bakomoka.


text:
Igitabo ngenga mikorere gikubiyemo amabwiriza y’umurongo ngederwaho mu kunoza imicungire y’umutungo harimo abantu ,ibintu ndetse namafaranga muri diocese ya kibungo , kugirango harushweho gutanga umusaruro myiza, cyashyizwe ahagaragara ndetse kiranasinywa. Ni mu muhango wayobowe na nyirucyubahiro musenyeri wa diocese ya kibungo Antoni KAMBANDA kuri uyu wa gatatu , akaba yasabye abo bireba gutangira gushyira mubikorwa ayo mabwiriza mu rwego rwo kwirinda imikoreshereze mibi y’umutugo warubanda.
Amabwiriza akubiyemo muri cyo gitabo kigizwe n’impapuro zigera ku 125, abafatanyabikorwa batandukanye ba diocese ya kibungo bazakurikiza mu mirimo yabo yaburi munsi , ni mu muhango wari w’itabiriwe n’ibigo bitandukanye byaba bya leta ndetse ntibitegamiye kuri leta , abihaye imana baturutse muri diocese ya kibungo ndetse na cyangugu , abaterankunga ba kiliziya gatolika ndetse n’umunyamabanga mukuru w’inama yabepiskopi mu rwanda.
Nyuma yo kubamurikira iki gitabo mururimi rwigifaransa bita ( manuel procedure) , bamwe mubari bitabiriye uyu muhango bagaragaje ko iki gitabo kiziye igihe kuko kizabafasha gushyira kumurongo ibikorwa bakoraga.
Padri celestine hakizimana n’umunyamabanga mukuru w’inama yabepiskopi mu rwanda , asanga kuba iki gitabo kimurikiwe abagomba kugikoresha ari urugamba rutangiye abasaba kubyitwaramo neza ari nako bashira mubikorwa ibyo basabwa.
Kiliziya gatolika diocese ya kibungo imaze imyaka igera kuri 50 idafite igitabo ngenga mikorere , ese impamvu iki gitabo cyatekerejweho yaba ari iyihe? Nyiricyubahiro Musenyeri wa diocese ya kibungo Antoni Kambanda nibyo asobanurira abari bitabiriye umuhango wo gushyira ahagaragara iki gitabo.
Kuri micro ya Radio IZUBA nyiricubahiro musenyeri Antoni kambanda akaba asanga iki gitabo kizabafasha muri byinshi cyane mu gucunga neza imari ya diocese ya kibungo.
Diocese ya kibungo niyo diocese ya kabiri ishoboye gushyira ahagaragara Iki gitabo ngenga mikorere nyuma ya diocese ya cyangugu. Ni gitabo cyatangiye kwigwaho kuva mu mwaka wa 2012, diocese ikaba yarabifashijwemo nabaterankuga b’ingenzi aribo Catholic relief service.
Gacinya Reginya / Izuba Radio
© 2014, Radio Izuba - Powered by Babone K. Salvador


text:
Wari uzi ko Imana ari Data wa twese?
Ni uko musenge mutya muti: ’Data wa twese uri mu ijuru, izina ryawe ryubahwe’. Matayo 6:9.
Abigishwa ba Yesu, bagendanye nawe igihe kitari gito, babonye byinshi mu murimo we, bamubonye abwiriza ubutumwa bwiza, bamubonye akiza abantu indwara zose, bamubonye atubura imigati n’imitsima bamubonye azura abapfuye ariko muri ibyo byose nta nakimwe bamusabye usibye kubigisha gusenga. kubera ko gusenga ni ko gukingura ijuru, kukamanura imbaraga z’imirimo y’ibitangaza n’ibimenyetso.
Bene data gusenga ni ukuvugana n’Imana, mu gihe kubwiriza cyangwa se kwigisha ari ukuvugana n’abantu ni ngombwa rero ko dufata umwanya wacu tukawuha Imana kurusha abantu cyangwa se ibintu.
Ni uko Yesu arababwira ati musenge mutya muti: “Data wa twese uri mu ijuru, izina ryawe ryubahwe, ubwami bwawe buze, ibyo ushaka bibeho mu isi, nkuko biba mu ijuru.
Uduhe none ibyo kurya byacu by’uyu munsi, uduharire imyenda yacu, nkuko natwe twahariye abarimo imyenda yacu ntuduhane mu bitwoshya ahubwo udukize umubi, kuko ubwami n’ubushobozi n’icyubahiro ari ibyawe. none n’iteka ryose. Amen Matayo 6:9.
Hana yarasenze ari ingumba ariko Imana imuha urubyaro, Daniyeli mu rwobo rw’intare yarasenze ariko Imana ifunga iminwa y’intare, Shaduraka na Meshake na Abedenego barasenze mu muriro ntiwabatwika
Amahoro y’Imana abane namwe!!
Evangeliste Shema Prince.


text:
Ubuharike rimwe na rimwe bufatwa nk’umuco ndetse hakaba na bamwe babikora nk’imyemerere yabo, ariko uko bukorwa kose ni ihohoterwa ryibasira abagore. Hari impamvu zitandukanye abagabo bakunda kugira urwitwazo mu guharika abagore babo.
Gushakana mutarakundanye : Igihe kinini bivugwa ku bantu bahura bagashimana nyuma y’ igihe gito bakabana ntawuzi imico y’undi. iyo bageze mu rugo umwe ashobora kunanirwa kwihanganira imico ye akaba yamuharika.
Guhorana ibibazo byawe bwite mu rugo : Umugore uhorana ibibazo bye bwite cyane cyane ibyerekeye umuryango avukamo cyangwa akazi akora akenshi aharikwa, kubera atajya yishima, umugabo agakenera umunezero w’abashakanye akawubura akananirwa kwihanganira mugenzi we mu bibazo afite agashakira umunezero ku bawufite.
Kubyara upfusha : umugore twaganirirye wo mu karere ka Musanze yatubwiye ko umugabo we yamuharitse kubera ko yapfushije abana benshi, ati “si byiza ko munyandika ho byinshi kuko sinjya nifuza ikintu cyatuma nibuka iby’urugo rwanjye cyangwa ngo hagire umbaza ho byinshi kubera ibibazo narugiriyemo, naharitswe maze gupfusha abana batanu .”
Indwara zidakira : abagabo bamwe baharika abagore babo kubera abagore barwaye indwara zidakira bakanga ko bazabarushya cyangwa ko batazabasha gukorera urugo umugabo agata umugore we akishakira umuzima.
Ubusinzi : ubusinzi nabwo ni imwe mu mpamvu zikomeye zitera ubuharike kuko iyo umwe bu bashakanye agira ubusinzi bukabije abangamira cyane uwo babana, bigatuma rero habaho ubuharike, niba umugore asinda bishobora gutuma umugabo amuta akishakira undi umuha amahoro. Iyo kandi ari umugabo ugira ubusinzi usanga akenshi agenda abyara ahantu hatandukanye bikazavamo guta umugore we akajya mu bandi.
Akazi ka kure : kutaba mu rugo kenshi nabyo bishobora gutera ubuharike, kuko hari abagabo batabasha kwihanganira kubaho batari kumwe n’abagore.
Impamvu wavuga iyo ariyo yose yagutera guharika uwo mwashakanye ntikwiye gutuma ufata umwanzuro utabanje gushaka umuti w’kibazo mufitanye hagati yanyu nk’abaskakanye. Kuko burya ushobora kwirukira abandi ugasanga nabo bameze nk’uwo usize.
Impamvu abagabo bitwaza bagaharika abagore babo
Ubuharike rimwe na rimwe bufatwa nk’umuco ndetse hakaba na bamwe babikora nk’imyemerere yabo, ariko uko bukorwa kose ni ihohoterwa ryibasira abagore. Hari impamvu zitandukanye abagabo bakunda kugira urwitwazo mu guharika abagore babo.
Labels: umuryango


text:
by http://www.ubuzima.info
U Bwongereza kuri uyu wa Kabiri bushobora kuba igihugu cya mbere ku isi kigiye kwemerera abaganga gukora abana mu buryo bita in vitro muri laboratwari (IVF babies) hifashishijwe intanga ziturutse ku babyeyi batatu. Ubu buryo bwateje impaka zikomeye no guhangana hagati y’ababushyigikiye n’ababwamagana.
Abagize inteko ishinga amategeko y’u Bwongereza bari bwige ku kuba bakwemera ko hajya hahuzwa intanga-ngabo n’intanga-ngore z’umugore n’umugabo runaka muri laboratwari, mu gihe abaganga basanze uturemangingo tw’umwe mu babyeyi tutameze neza mu buryo bwatera umwana kuzavukana uburwayi budakira cyangwa ubundi busembwa, bakaba badukosoza ibice bimwe by’intanga z’undi muntu wa gatatu waba wemeye kuzitanga.
Mu gihe bibaye ngombwa ko hakoreshwa intanga z’umuntu wa gatatu mu gukora umwana, byasobanuwe n’impuguke ko akenshi zizajya ziba ari iz’umugore.
Uku kuvugurura itegeko rijyanye n’abana bakorerwa muri laboratwari kwateje impaka ndende mu Bwongereza aho impuguke zirishyigikiye n’izitarishyigikiye zikomeje guterana amagambo.
Mu minota igera kuri 90 kuri uyu wa Kabiri, abagize inteko ishinga amategeko y’u Bwongereza baraza kujya impaka zirangira hemejwe niba ababyeyi babiri gusa ari bo bemerewe gutanga intanga zahuzwa hakorwa umwana, cyangwa se ababyeyi batatu bakaba bakwemererwa guhuriza intanga hamwe hakorwa umwana umwe.
Imiryango mpuzamahanga ikorera mu Bwongereza yandikiye abagize inteko ishinga amategeko babasaba gushyigikira iri tegeko, bavuga ko “riha imiryango icyizere gifatika ku kuba bazabasha kubyara umwana uzabaho afite ubuzima buzira umuze.”


text:
Nituguma hafi ya Yesu ntazadusezerera amaramasa
Imana ishimwe yemeye ko tuganira ku ijambo ryayo. Tugiye kuganira ku ijambo rifite umutwe uvuga ngo "Imana dukorera kandi twizera ntihemuka". Imana mureke dukomeze kuyigirira icyizere Kuko ntihemuka, itwitaho kandi iradukunda.
Wowe ukurikiye iri jambo ry’Imana, hari ibyo wigomwe kandi ni ukuri Imana irabibona kandi iraguha umugisha. Imana ntishobora kwirengagiza, Imirimo myiza y’abana bayo, umwanya uyigenera, uwo tumarana nayo mbese. .....byose irabireba ikatugirira imbabazi ikadusubiriza kubw’impuhwe zayo n’umuhate n’ukwizera ibona dufite.
Dusome ijambo ry’Imana : Mariko 8, 1-9 Mariko 8:4 - Abigishwa be baramubaza bati"Umuntu yabasha ate guhaza aba bantu imitsima, ko hano ari mu butayu hatagira abantu?"
Mariko 8:5 - Na we arababaza ati"Mufite imitsima ingahe?" Baramusubiza bati"Ni irindwi."
Yesu, kubera kubana nabo iminsi, abagirira impuhwe, abagirira Imbabazi. Kuko twavuye Kure, mwigomwe umwanya wanyu, mwabonetse mushaka ubwiza bw Imana, irabibona mutanavuze byinshi ikareba ko mwabanye nayo, igahita igira impuhwe ikanga ko dusubirayo amaramasa, ..... Imenya ko nidusubira muby’iy’isi turi bugwe isari, ijambo rikaba rike.
Nituba hafi ya Yesu azatwicaza mu bwatsi butoshye atugaburire : Mariko 6, 39 Mariko 8:2 - "Aba bantu banteye impuhwe kuko uyu munsi ari uwa gatatu turi kumwe, none bakaba badafite ibyo kurya.
Mariko 8:3 - Nimbasezerera ngo basubire iwabo biriwe ubusa, baragwira isari mu nzira kuko bamwe ari aba kure." Mariko 8:1
Muri iyo minsi abantu benshi bongeye guterana ntibabona ibyokurya, ahamagara abigishwa be arababwira ati Mariko 8:7 - Bari bafite n’udufi duke na two aradushimira, ategeka ko batubaha.
Mariko 8:8 - Bararya barahaga, bateranya ubuvungukira busigaye bwuzura ibitebo birindwi. Mariko 8:6 - Ategeka abantu ko bicara hasi, yenda iyo mitsima irindwi arayishimira, arayimanyagura ayiha abigishwa be ngo bayibashyire, barayibaha.
Mariko 8:9 - Bari nk’ibihumbi bine, arabasezerera. Yesu aduhane umugisha, kubana na Yesu nibyo biri kumfasha muri iyi minsi, ndumva aricyo kifuzo kiruta ibindi muri jye. Yesu aduhane umugisha. Tubane nawe azatwereka aho tunaga urushundura byemere nubwo bwaba bwakeye atari amasaha yo kuroba, byose arabitegeka.
Benedata, mureke tube hafi ya Yesu ntazadusezerera amaramasa. Tuboneke hafi ye n’umutima ubikunze atari akamenyero routine, azabona ko twavuye Kure atugirire neza. Yesu agaburira ibihumbi byinshi ahereye kuri duke, ashobora guhera kuri aka kanya gato akaguhaza ijambo, umwuka wera akakubamo mwinshi mukagendana icyumweru cyose.
Benedata mbifurije kandi nifuje kubana na Yesu umwanya, akabimenya. Mureke twe kugira icyo tumukorera kubera impamvu runaka, ahubwo tuboneke kubw’inyungu zacu zo kumenywa na Yesu, akabibona koko ko twavuye Kure kubera we, azajya atwitaho kubw’impuhwe adufitiye. Amen.


text:
Iyi recette ikoreshwamo ibyo bita sauge bikaba ari ibyatsi ushobora kwihingira iwawe mu karima k’igikoni ndetse wanabibona mu ma supermarché mu cyongereza babyita sage cyangwa se salvia mu gitaliyani, utabifite wabisimbuza persil.
Ibikoresho
Igitunguru 1 gikasemo uduce duto
Ibiyiko bibiri binini by’amavuta y’inka
Ibiyiko binini bitatu by’utuvungu tw’imigati (chapelure)
Ibibabi 30 bya sauge mbisi bikase, cyangwa utuyiko 2 tw’ifu ya sauge zumishijwe
Udushishwa tw’icunga turapye
Umutobe w’icunga
Niba bishobotse igice c’ikirahure cya divayi itarimo isukari
Uko bitekwa
Mu isafuriya shyushya amavuta y’inka ku muriro muke ushyiremo igitunguru ariko ntugikarange
Ongeramo utuvungu tw’umugati uvange neza tunyunyuze amavuta
Wongeremo bya bibabi bya sauge bikase cyangwa byumye hanyuma uvange
Zimya umuriro, wongeremo udushishwa tw’icunga turapye n’umutobe w’icunga ariko witonde ntibitohe cyane
Ongeramo umunyu n’agasenda
Reka bikonje, hanyuma ukoreshe iyi mvage uyishyire mu nkoko mbere yo kuyiteka.
Ku nkoko : ushyira iyo mvange imbere mu nda y’inkoko, ukuzuza ariko ugasiga akanya aho iri bubyimbire. Funga inkoko na cure dent cyangwa utugozi twa coton kugirango bidasohoka uyitetse.
Ku iroti y’ingurube : ushyira inyama ku kantu uzikatiraho, mo hagati ugakata ugakoramo agafuka. Ugafungura ako gafuka ugashyiramo ya mvange wakoze, warangiza ukazirika n’akagozi.
Hanyuma utegura inyama mu isafuriya uyikaranga mu mavuta ya beurre. Igihe impande zose zahinduye ibara ukagabanya umuriro hanyuma ukongeramo umutobe w’icunga niba ubishaka ukongeramo divayi itarimo isukari.
Madame Marie, umutoza mu guteka
info@madamemarie.nl tel +250 785 296 033


text:
Gicumbi – Bibohoye urwango abanyapolitike bo kuri leta ya Habyarimana yababibyemo
Sitade ya Byumba yari yuzuye abaturage baje kwizihiza ibirori Ubwo hizihizwaga isabukuru y’imyaka 20 u Rwanda rumaze rwibohoye abanyagicumbi bavuga ko bibohoye u rwango bari barabibwemo na leta y’uwahoze More...
Ruhango: Iyo umunsi wo kwibohora ugeze ashimishwa n’uko abaturage barata ibigwi by’ingabo zabohoye igihugu
Twagiramungu Jean Damascene ashimishwa n’ukuntu abaturage bashima ibigwi by’ingabo zabohoye igihugu Twagiramungu Jean Damascene utuye mu karere ka Ruhango ubana n’ ubumuga bwo gucika amaguru More...
Nyamasheke: Mukarutesi mu myaka ye y’ izabukuru avuga ko u Rwanda rwateye imbere
Mukarutesi Jyonovefa  ni umukecuru utuye mu mudugudu wa kirambo mu kagari ka kigoya mu murenge wa KANJONGO , avuga ko atazi imyaka ye ariko ko yakuze yumva bavuga ko barusha amahanga umwami wabo Musinga, akaba More...
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Urubyiruko rurasabwa kubungabunga ibimaze kugerwaho mu myaka 20 ishize
Umuyobozi w’ingabo mu turere twa Karongi na Rutsiro, Lieutenant Colonel John Karega, arashishikariza urubyiruko kubumbatira umutekano w’iterambere igihugu kimaze kugeraho kugira ngo hatagira uzongera More...
Rutsiro : Inteko rusange y’urubyiruko yarebeye hamwe ibyagezweho n’ibiteganyijwe
Urubyiruko ruhagarariye urundi Inteko rusange y’Inama y’Igihugu y’urubyiruko mu karere ka Rutsiro yateranye tariki 30/06/2014, abayitabiriye barebera hamwe ibyagezweho muri uyu mwaka ushize More...
Huye: Hari byinshi urubyiruko rwishimira u Rwanda rwagezeho mu myaka 20 yo kwibohora
Abitabiriye inteko y’urubyiruko Mu byo urubyiruko rwo mu murenge wa Tumba ho mu Karere ka Huye rwishimira byagezweho mu myaka 20 yo kwibohora, harimo umutekano, kutavangura Abanyarwanda, n’ibindi bikorwa More...
Rusizi: Barashimirwa intambwe bamaze gutera mu kwikorera ibibafitiye akamaro.
Minisitiri w’ubucuruzi n’inganda, François Kanimba yashimiye abaturage b’Akarere ka Rusizi intambwe bagezeho mu kwikorera ibibafitiye akamaro, bigaragarira mu bikorwa by’umuganda More...
Burera: Barasabwa kwitandukanya n’ikibi banatanga amakuru yafasha gutahura umwanzi
Umuyobozi w’akarere ka Burera, Sembagare Samuel Umuyobozi w’akarere ka Burera, Sembagare Samuel, arashishikariza abaturage bo muri ako karere kwitabira umurimo, bakitandukanye n’ikibi icyo aricyo More...


text:
Gisagara: Nta bugizi bwa nabi bukiharangwa kubera gutura ku mudugudu
Abaturage bo mu murenge wa Mukindo mu karerere ka Gisagara bari batuye muri ntuye nabi ubu bakaba baratujwe ku midugudu barishimira ko bafite umutekano kuko bajyaga bibasirwa n’ubujura bwanatumaga More...
Muhanga: Abasigwa numujyi bazawuvamo amaherezo-Umuyobozi wakarere
Mu nama yahuje abagize inama njyanama y’akarere ka Muhanga yabaye kuri uyu wa 9 Gashyantare 2012 mu mujyi wa Muhanga, umuyobozi w’aka karere akaba numwe mu bajyanama,madame Yvonne Mutakwasuku More...


text:
Path
- Weekend
- Culture & Art
Ibitangaza
-
Nyuma yo guhura na Yesu yahindutse umu kristo yari umubudisite
Ni umusuore uvuga ko yavukiye mu muryango w’ababudisite muri Tayilande, umuryango we ukaba wari uturiye urusengero rw’ababudiste ndetse amashuri yayigiraga...
-
Nyuma yo guhura na Yesu yahindutse umukristo yari Umubudisite
Ni musore avuga ko yavukiye mu umuryango w’ Ababudisite muri Thailande, umuryango we ukaba wari uturiye urusengero rw’ababudiste ndetse amashuri yayigiraga...
-
Umwarimukazi wa Kaminuza awari umutinganyi akanarwanya abakristu yizeye Yesu, ashakana n’umu Pasteri
Rosalia yakuriye mu muryango ukurikiza ukwemera kw’idini rya Gatorika. Mu myaka ye y’ubwangavu, akaba yari nk’umukobwa usanzwe wemera ko imibonano...
-
Kujya muri Isirayeli byahinduye amateka y’ ubuzima bwanjye. Pastor Ntayomba Emmanuel
Umushumba w’ Itorero Hilling Center Pasteur Ntayomba Emmanuel rikorera I Remera I nyuma ya “Gare” atanga ubuhamya ko kujya muri Isirayeli byahinduye amateka...
-
Igitangaza cyavuye mu kwizera k’umwana muto-Ubuhamya
Ubuhamya bukurikira turabugezwaho n’umubyeyi (umugore) ukora umurimo w’Ubushumba ari we Pasteri Jema Taboyan wabonye Umwana we akira indwara mu buryo...
-
Yagiye i Maka mu rugendo rutagatifu, ataha ari umukristo
Umuryango usanzwe ukora ivugabutumwa hirya no hino ku isi cyane cyane mu burasirazuba bwo hagati witwa Jesus Film Project, watangaje inkuru y’umuyoboke...
-
Imana yampaye umwana narameze imvi ari uruyenzi nka Sara
Amazina nitwa TWAHIRWA Marthe ariko banyita Bibi kuko ndi Umukecuru.Ntuye ku musozi wa NYARUTOVU aho bita ku MUYOGORO, Mu Ntara y’Amajyepho. Nabaye TANZANIA...
-
Imana yanyigishije kuvuga indimi nyinshi ntarabyize mu ishuri
Nitwa Iyakabumbye Stefano nabaye ipfumbyi maze ukwezi kumwe mvutse, icyo gihe nibwo Mama yapfuye apfana na bakuru banjye batatu, nyuma gato Papa nawe yaje...
-
“Nabyaye maze imyaka 17 narabuze urubyaro ".
Ubu ni ubuhamya bw’umudamu witwa Kayitesi Immacule usengera mu itorero rya ADEPR Bibare akaba atuye I ndera. Muri ubu buhamya Kayitesi atangira avuga...


text:
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Ngororero : Bakeneye kwigishwa indangagaciro z’ibanze n’izihariye mu karere
Bamwe batuye akarere ka Ngororero bagaragaza ko batarasobanukirwa icyo aricyo indangagaciro nyarwanda zaba i’zibanze abanyarwanda bahuriyeho bose cyangwa iz’ihariye akarere kifuza ko ziranga abagatuye. Mu More...
Ngororero : Bakeneye kwigishwa indangagaciro z’ibanze n’izihariye mu karere
Bamwe batuye akarere ka Ngororero bagaragaza ko batarasobanukirwa icyo aricyo indangagaciro nyarwanda zaba i’zibanze abanyarwanda bahuriyeho bose cyangwa iz’ihariye akarere kifuza ko ziranga abagatuye. Mu More...
Rulindo: urubyiruko 403 rurangije amashuri yisumbuye rwashoje urugerero.
Mu minsi igera kuri 4, urubyiruko rwo mu karere ka Rulindo rurangije amashuri yisumbuye ,bamaze bahabwa amahurwa  ku bijyanye n’urugerero bakoreraga hirya no hino muri aka karere, rugasozwa ku wa gatatu More...
Gatsibo: intore zirasabwa kwita ku ndangagaciro yo kubahiriza igihe
Umutahira w’Intore mu karere ka Gatsibo Umfuyisoni Bernadette Abatoza b’intore bo mu karere ka Gatsibo, barasabwa kwita ku ndangagaciro yo kubahiriza igihe nk’imwe mu ndangagaciro yatuma igihugu More...
Ngororero: Uburyo bushya bwo gutoza Itorero ry’Igihugu buzegereza indangagaciro abaturage
Nyuma y’uko hashyizweho uburyo bushya bwo gutoza intore zo ku rugerero, abatuye akarere ka Ngororero basanga bizatuma abaturage benshi begerezwa amahirwe yo gusobanukirwa n’indangagaciro na kirazira More...
Rusizi: Uburyo bwo gutoza intore zo kurugerero bugiye guhinduka
Kugirango ibikorwa by’intore zo kurugerero birusheho kugera kumubare munini w’urubyiruko rurangije amashuri yisumbuye  Abashinzwe ibikorwa by’uburezi mu karere ka Rusizi bafite imyaka y’amashuri More...
Rutsiro : Insigasiramuco 78 z’umurenge wa Mushubati zatangiye urugerero
Kimwe n’ahandi hose mu gihugu, mu karere ka Rutsiro na ho hatangijwe ibikorwa by’intore zo ku rugerero tariki 06/01/2014, by’umwihariko intore z’umurenge wa Mushubati zizwi ku izina More...
Ruhango: Igihembwe cya kabiri cy’urugerero cyatangiriye mu mirenge yose
Umuyobozi w’akarere ka Ruhango Mbabazi Francois Xavier atangiza icyiciro cya kabiri cy’urugerero Igihembwe cya kabiri cy’urugerero cyatangijwe n’intore zigera 1471 kuri uyu wa More...


text:
Kristo yaduhamagariye kuba umwe
Buri gice cyo ku mubiri w’umuntu kirihariye kandi gifitiye umumaro munini cyane umubiri w’umuntu. Kimwe muri ibi bice nticyavaho ngo umubiri wongere kuvuga ko wuzuye, kimwe nuko byose bifitanye icyo bimariranye.
Uku niko Pawulo agereranya abakristo mu itorero, kuko avuga ko itorero ari umubiri wa Kristo, hanyuma abakristo bakaba ingingo zitandukanye. Ibi bishatse kuvuga ko buri wese iyo Imana imuhamagaye, iba ifite umumaro agomba gukora.
Nk’uko nta rugingo ku mubiri rwatuza cyangwa ngo rwishime urundi rurwaye, niko bikwiye no kumera mu itorero ry’Imana, umukristo wagize ikibazo cyari gikwiye kuba umutwaro wa bose, aho kuba inkuru igezweho ya bamwe.
‘’Nk’uko mu mubiri umwe dufite ingingo nyinshi, kandi ingingo zose zikaba zidafite umurimo umwe, natwe ni ko turi kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we.’’ Abaroma 12:4-5
Intumwa Pawulo araca akarongo k’umumaro w’ubumwe bw’abana b’Imana, no kuba abantu bafite impano zitandukanye, ni ukuvuga kuba abantu bashoboye ibintu bitandukanye bitewe n’uko Imana yabahamagaye. Mu bintu bigora itorero ni ugushyira mu bikorwa iyi mpuguro.
Kubera ukuntu satani azi imbaraga z’abishyize hamwe, agerageza gutanya abantu, bagatangira kurwana hagati yabo aho gusenyera umugozi umwe.
Iyo abantu bashwanye mu itorero baba bateye inkunga satani, kuko umwanya wo gushyira hamnwe ngo barwanye umwanzi abateza gushwana hagati yabo kugira ngo asenye itorero.
Aya magambo Pawulo yayahuguye cyane Itorero ry’Abaroma n’Abakorinto, kubera ibihe yarimo mu bihe bye by’ivugabutumwa, agatangazwa no kubona intambara hagati y’abanyetorero bapfa ibyari bikwiye kubahuza.
Pawulo abahugura ko nubwo ingingo ari nyinshi ariko umubiri ari umwe. ’Ariko noneho ingingo ni nyinshi, naho umubiri ni umwe.’ 1 Abakorinto 12:20
Ibaze umunsi umutima wavuga ko urambiwe gutera, ukavuga uti ntabwo ibirenge bizi n’icyo mbimariye kubijyanye n’amaraso. Ibihaha bikivumbura, n’izindi nyinshi. Wenda impamvu tuvuze izitagaragara inyuma ni uko hari bantu barwana intambara z’uko ibyo bakora bitagaragara. Bakarwanira ko bajya imbere ngo nabo bimenyekane ko bavunikira itorero, ariko uwakubwira ko ingingo zitagaragara ku mubiri nizo tubuze twese twapfa.
Mbese ko tujya tubona utagira ukuboko, nubo aba ababaye, wabaho utagira umutima? Ntibibaho , ariko se ni nde uwureba ngo amenye ko ubuzima bwose ari wo, iyo uhagaze ubuzima bwose buhagarara.
Ushobora kwiberaho, ukora ntawe ubizi, ariko nyir’itorero, humura arabizi ko ukora kandi azaguhemba ibitangirika. Haranira kutaba umuzi usharira, cyangwa inkomoko y’intonganya hagati muri bene So. Imana idufashe mu izina rya Yesu, Amen.


text:
Feb 23, 2016 Bienvenu Ndacyayisenga Andi makuru 0
Mu buzima bwanjye nicuza kuba narataye igihe ku mugabo wubatse kandi mbizi ngo ndi gushaka amafaranga, Ubu ni ubuhamya bw’ingaruka yahuye nazo nyuma yo gutwara umugabo w’abandi kandi abizi, atanga inama ku bandi bakobwa bagifite ingeso nkizo kuzicikaho kuko nta cyiza yabonyemo.
Yagize atio; “Ubwo nigaga mu mwaka wa kane ndi hafi gusoza kaminuza umugabo wakundaga kuza iwacu ari inshuti na papa yaje kumbwira ko ankunda mbanza kumubwira ko urwo rukundo rudashoboka kuko afite umugore n’abana, ageze aho akajya anzanira impano zitandukanye za telefoni zigezweho, n’ibindi mbona ntabyirengeshwa ndavuga nti reka
mbirye igikuru nuko ntazaryamana nawe.
Ubwo yageze aho aramenyera ansaba ko twazaryamana nkahora mubeshya, umunsi twavuganye wagera nkahimba impamvu ariko nkamusaba imbabaza nigize nyoni nyinshi kurirango ntazabura amafaranga yari yaramenyereje kumpa.
Ndagije kaminuza naje gukundana n’umusore mbona anafite gahunda yo kuba twabana bitewe nuko namubonaga. Nahise mfata umwanzuro wo kuzacika kuri uwo mugabo kugirango atazanteranya n’uwo musore kuko yakundaga kunyoherereza ubutumwa no kumpamagara cyane nk’abantu bari mu rukundo.
Uwo mugabo byaramurakaje arambwira ngo ibintu byose yantayeho nkaba mukatiye tutaryamanye kandi nari narabimwemereye azabinyishyura ngo nzamubona uwo ariwe.
Nabifashe nk’iterabwoba numva ntacyo yakora ngo kingireho ingaruka. Ubwo nakomezanije n’uwo musore tugera no ku rwego rwo gupanga ubukwe imiryango irabimenya dutangira kwitegura.
Ubwo murumva ko na wa mugabo yabimenye kuko n’ubundi yari asanzwe ari inshuti y’umuryango amakuru yose yamugeragaho kandi naje gusanga ari mwene wabo wa hafi na fiancé wanjye, uwo mugabo ari nyirarume.
Ubwo nk’umuntu w’umunyamuryango wa hafi yakomezaga kumubaza niba uwo mukobwa agiye gushaka amuzi neza nk’umuntu umfitiye amakenga. Uwo fiancé wanjye yarabimbazaga akambaza ko nziranye n’uwo mugabo nkamubwira ko ari inshuti y’iwacu tuziranye bisanzwe.
Wa mugabo yageze aho amubwiza ukuri ariko abigereka kuri jye avuga ukuntu arijye wamushotoraga amwereka ubutumwa twandikiranye kuri facebook na what’s app, umusore arumirwa abimbajije numva neza isoni zirankoze.
Narabimwemereye musaba imbabazi kuko nabikoraga ari ukugirango nirire amafaranga gusa nta kindi, umusore arabyanga ubukwe burapfa.
Ubu maze imyaka ibiri nicuza umwanya nataye ku mugabo ufite umugore kandi mbizi neza ngo ndi kurya amafaranga ye bikaba byaranyiciye ubukwe.
Inama nagira abandi bakobwa ni ukwitonda mubyo baba bakinamo kuko usibye no gupfusha ubukwe hari izindi ngaruka nyinshi gutendeka abagabo b’abandi bigira ku bakobwa babikora.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Saba Yesu akwereke iburyo bw’ubwato bwawe
Arababwira ati ‘’ Nimujugunye urushundura iburyo bw’ubwato, murafata.’’ Nuko bararujugunya ntibaba bakibasha kurukurura, kuko ifi zari nyinshi. Yohana 21:6
Iki ni igihe Yesu yongera kwiyereka abigishwa be ku Nyanja ya Tiberiya. Bibiliya ivuga ko bari bamaze gukesha ijoro ryose baroba babuze ifi, ntacyo bafashe.
Icyakora bagize amahirwe umuseke umaze gutambika Yesu ahagarara ku kibaya cy’i Nyanja nubwo abigishwa batahise bamenya ko ari we.
Yesu ababaza niba bafite icyo kurya baramuhakanira. Nibwo yababwiye aho bajugunya urushundura ko ari iburyo bw’ubwato, ngo babikoze ifi zibabana nyinshi. Bajya bahishurirwa ko ari Yesu.
Mu by’ukuri nubwo abantu ntako batagira ngo bakore cyane, bashakisha ubuzima kandi ni byiza, bakiriza amanywa bagakesha amajoro menshi bagerageza kureba ko babona imitungo, ariko Yesu atakweretse aho ujugunya byakugora.
Dukwiye gusaba Imana ikatwereka iburyo bwacu kuko burya niho haba hari umugisha wacu. Hari igihe umuntu arwana no gucuruza, akiriza umunsi akora, akarara amajoro ataruhuka ariko yajya kureba agashaka icyo yakuyemo akakibura.
Nyamara wasanga Yesu aje yakwereka iburyo bwawe, ushobora no gusanga atari mu bucuruzi mu by’ukuri, hari ikindi wakora Imana ikakiguheramo umugisha, cyangwa se wasanga niba ari no mu bucuruzi yaguhindurira ibyo ucuruza kuko niwe uzi iburyo bw’ubwato ko hari ifi nyinshi.
Aba bigishwa ntacyo batari bakoze ngo barobe, bajugunya inshundura ahantu hose, amajyaruguru, amajyepfo y’ubwato, ibumoso n’ahandi henshi. Iyo Yesu ataraza ngo akwereke aho ujugunya urushundura rwawe, uba ukijarajara kuko utaba uzi icyerekezo, ariko usabe Yesu aze akwereke iburyo bwawe.
Yesu amaze kubereka aho bajugunya urushundura babonye ifi nyinshi cyane kugeza naho basaba abandi kubafasha gukurura.
Iyo witegereje ibintu abantu birushyamo bitandukanye usanga ari ukubera kudahabwa icyerekezo na Yesu.
Iyo utaramenya aho umugisha wawe uri, uraruha birenze urugero, ikindi ukora imirimo myinshi itari ngombwa, byaba ngombwa ko Yesu akugarura ukagaruka kandi wamaze no kunanirwa cyane.
Saba Yesu akwereke iburyo bw’ubwato, uzabona umugisha wawe, kuko wamara amajoro menshi ariko naza azaguha icyerekezo.


text:
Buri muntu akenera umuganga cyangwase umujyanama w’ubuzima. Ikibazo ahokivukira nukumenya ninde muganga wajya kureba ukurikije ikibazo ufite cyane cyane ko utazi nibyobakora. Igihe usobanukiwe nibyo bakora, uba uri mu nzira nyayo yokubona umuganga ukeneye, wagukemurira ikibazo cyawe.
Abaganga barimo ubwoko bubiri: abaganga rusange, nabaganga binzobere kubice bitandukanye by’umubiri.
Abaganga rusange: aba n’abaganga bavura hafi yaburindwara ariko atari inzobere muri izo ndwara, cyangwase ibice by’umubiri izo ndwara zaba zafashe. Iyo indwwara yakomeje, bababazi muganga winzobere bahita bakoherezaho. Cyane cyane basuzuma indwara, banyuza abarwayi mubyuma, bagatanga inkingo nibindi.
Abaganga bamenyo: Aba ni abaganga bavura indwara zo mukanwa n’amenyo. Nabobashobora kukohereza kubandi baganga bazobereye mu kuvura izo ndwara mugihe babonye ko badashoboye kukuvura.
Abaganga bavura indwara zabantu bakuru: aba ni abaganga bavura abantu bakuru bonyine.
Abaganga bavura indwara z’abagore. Abani abaganga bavura indwara zifata imyanya ndanga gitsina y’umugore. Nugihe umugore yumva afite ikibazo gifatanye niyo myanya twavuze, cyangwase umugore utwite aya kwisuzumisha, cyangwa mugihe amaze kubyara, abo nibo baganga yiyambaza.
Abaganga babana: Aba ni abaganga barebana nindwara zabato n’urubyiruko. Babazi n’abaganga binzobere kubirebana nizo ndwara zabari muri icyo kigero.
Abaganga b’inzobere: wamuganga uvura indwara rusange ashobora kukohereza ku muganga w’inzobere igihe biri ngombwa. Muganga winzobere numuganga uba warakurikiye igice kimwe cyumubiri cyangwase indwara zimwe na zimwe akaba abifiriye impamya bushobozi ihanitse.
Icyo ugomba kuzirikana nuko no mugihe wowe waba wumva ko ukeneye kureba wa muganga w’inzobere kubera ibyerekeranye n’amagara yawe, uwo muganga ashobora kutakwakira akagusaba ko wagaragarza transfere y’umuganga wawe; umwe twavuze uvura indwara rusange. N’amasosiyete yubwishingizi ku buzima ntajya yishurira abakiriya bayo amafaranga y’ubuvuzi cyereka mugihe bafite transfere.


text:
jeu.
16
févr.
2012
Bavandimwe nkunda !
Igisibo cyongeye kuduha umwanya mwiza wo kuzirikana ku iremezo ry’ubuzima bwa gikristu, ari ryo urukundo. Koko rero, ni igihe gikwiye cyo kuvugurura inzira yacu mu kwemera, yaba umuntu ku giti cya cyangwa umuryango w’abakristu, tubifashijwemo n’Ijambo ry’Imana n’Amasakramentu. Ni inzira irangwa n’isengesho no gusangira n’abandi ibyo dufite, kugira umutuzo no gusiba kurya, mu gihe dutegereje ibyishimo bya Pasika.
Uyu mwaka ndifuza kubagezaho ibitekerezo bimwe na bimwe, murikiwe n’aya magambo magufi yo muri Bibiliya dusanga mu Ibaruwa yandikiwe Abahebureyi : « Bamwe bajye bita ku bandi, duterana umwete mu rukundo no mu bikorwa byiza » (10, 24). Iyi nteruro iherereye mu gace k’iyo baruwa aho umwanditsi mutagatifu adushishikariza kwizera Yezu Kristu nk’Umuherezagitambo mukuru, waturonkeye imbabazi kandi akatugeza ku Mana. Imbuto dukesha kwakira Kristu ni ubuzima bushingiye kuri iyi migenzo myiza mboneramana uko ari itatu : kwegera Nyagasani « tubigiranye umutima ugororotse n’ukwemera guhamye » (umur. 22), kwikomezamo « amizero yacu tudacogora » (umur. 23) kandi duhihibikanira kwita ku bavandimwe bacu « mu rukundo no mu bikorwa byiza » (umur. 24). Kugira ngo dukomere kuri iyo migenzo myiza dukesha Ivanjili, ni ngombwa kugira uruhare mu makoraniro ya liturujiya n’amasengesho bikorwa n’umuryango w’abakristu, ariko twita cyane ku kuzirikana ku kidutegereje nyuma y’ubu buzima : kugira ubusabane bwuzuye mu Mana. Reka noneho ibitekerezo byanjye mbishigire ku murongo wa 24, usanga mu magambo make utanga inyigisho y’ingirakamaro kandi ihora ari nshya ku migenzo myiza uko ari itatu iranga ubuzima bwa gikristu : kwita ku bandi, kuba magirirane no kwitagatifuza buri muntu ku giti cye.
1. « Nitwite ku bandi … » : ni inshingano dufite ku bavandimwe bacu
Igitekerezo cya mbere ni umuhamagaro wo « kwita ku bandi » : ijambo ry’ikigereki rikoreshwa ni katanoein, risobanura neza kwitegereza, gushishoza, kureba ubishyizeho umutima, kumenya uko ibintu biri. Iryo jambo turisanga kandi mu Ivanjili, igihe Yezu ahamagarira abigishwa be « kwitegereza » inyoni zo mu kirere, zo zidahagarika umutima nyamara zikabaho, maze ibyo bikababera ikimenyetso cy’ubuntu n’ubushishozi by’Imana yo igena byose (Lk 12, 24), no « kumenya » umugogo uri mu jisho ryabo mbere yo kureba akatsi kari mu jisho ry’uwo bava inda imwe (Lk 6, 41). Icyo gitekerezo tugisanga kandi mu kindi gice cy’iyo Baruwa yandikiye Abahebureyi, aho duhamagariwe «guhugukira Yezu » (3, 1), intumwa n’Umuherezagitambo mukuru w’ukwemera kwacu. Nuko rero, ijambo ritangira inyigisho yacu riduhamagarira kwitegereza undi, mbere na mbere Yezu, no kwita ku bandi tukareka kwigira kn’abadafite icyo duhuriyeho, mbese nk’abatagira icyo bitayeho ku maherezo y’abavandimwe bacu. Nyamara akenshi usanga imyifatire itandukanye n’iyo, ari yo yiganje muri iki gihe : kwigira ba ‘Ntibindeba’ cyangwa kutagira icyo witaho, bituruka ku kwireba wowe ubwawe byihisha inyuma yo gushaka buri gihe gushyira imbere ubuzima ibyawe bwite.
Kimwe no muri ibi bihe turimo, ijwi rya Nyagasani riracyavugana imbaraga, ahamagarira buri wese kwita ku bandi. Byongeye kandi Imana iradusaba kuba « abarinzi » b’abavandimwe bacu (reba Intg 4, 9), kugirana umubano urangwa kurushaho no kuba magirirane, kwita ku cyagirira akamaro undi no ku byo atunze byose. Itegeko riruta ayandi ry’urukundo rwa mugenzi wacu ridutegeka kandi rikadusaba kumva inshingano dufite ku muvandimwe wacu, ari we kiremwa cy’Imana n’umwana wayo nka twe : uko biri kose, kuba turi abavandimwe ku bwa kameremuntu kimwe no mu kwemera, byagombye gutuma tubona muri mugenzi wacu undi jyewe, Nyagasani akunda bitangaje. Niba twifitemo iyo ndoro y’ubuvandimwe, ubumwe n’ubutabera kimwe n’impuhwe n’urukundo bizavubuka mu mutima wacu bitagoranye. Umugaragu w’Imana Papa Pawulo wa VI yavuze ko muri ibi bihe turimo, isi ibabazwa cyane cyane no kubura ubuvandimwe. Yabivuze muri aya magambo : « Isi irarwaye. Icyago cyugarije isi gishingiye mbere na mbere ku kubura ubuvandimwe mu bantu no hagati y’ibihugu, kurusha uko cyaba gishingiye ku mutungo udahagije cyangwa kuba wikubiwe na bamwe » (Lett. Enc. Populorum progressio, [26 mars 1967], n. 66).
Kwita kuri mugenzi wacu bivuga ko tumwifuriza icyiza, dushingiye kuri ibi bintu bitatu bimuranga : ubuzima bw’umubiri, umutima n’ubwenge. Usanga abantu bo muri ibi bihe turimo basa n’abatazi icyiza n’ikibi, nyamara kandi byari ngombwa gusubiramo dukomeje ko ikibi kiriho kandi kiganje, kubera ko Imana ari « umugwaneza n’umugiraneza » (Zab 119 (118), 68). Icyitwa icyiza ni igitanga, kikarinda kandi kigasezeranya ubuzima, ubuvandimwe n’ubumwe. Nuko rero, inshingano dufite kuri mugenzi wacu ni ugushaka no gukorera undi icyiza, twifuza ko na we amenya icyiza ; kwita ku muvandimwe ni ukumenya ibyo akeneye. Ibyanditswe bitagatifu bitwibutsa kwirinda icyago cyo kwinangira umutima, tukamera mbese nk’aho « twatewe umuti usinziriza » ku buryo umuntu atabona ububabare bw’abandi. Luka, umwanditsi w’Ivanjili, atubwira imigani ibiri ya Yezu igaragaramo ingero ebyiri z’iyo mimerere ishobora kubaho mu mutima wa muntu.
Mu mugani w’Umunyasamariya w’impuhwe, umuherezabitambo n’umulevi « barihitiye » ntibita ku muntu wari waguye mu gico cy’abajura bakamwambura maze bakamuhondagura ( reba Lk 10, 30-32), naho mu mugani w’umukungu mubi, uwo muntu w’umunyamurengwe ntiyigeze abona imibereho ya Lazaro wicirwaga n’inzara imbere y’umuryango we (reba Lk 16, 19). Muri ubwo buryo bwombi, hari ikindi twakora mbese nko « kwita » kuri mugenzi wacu, kumurebana urukundo n’impuhwe. Mbese ni iki kitubuza iyo ndoro ya kimuntu kandi yuje urukundo tugomba kugirira umuvandimwe ? Akenshi ni ubukungu bw’ibintu n’umurengwe, ariko hari no gushyira imbere ya byose inyungu n’ibibazo byacu bwite. Ntitugomba na rimwe kugaragara nk’abantu badashobora « kugirira impuhwe » umuntu uri mu kaga ; umutima wacu ntuzigere na rimwe utwarwa n’inyungu kimwe n’ibibazo byacu bwite, ku buryo twima amatwi umukene utakamba. Ibiramambu, ukwicisha bugufi k’umutima w’umuntu no kuba yarahuye n’ububabare, ni byo bishobora kubyutsa mu mutima we impuhwe no kumenya ibibazo bya mugenzi we : « Intungane ihangayikwa n’amagorwa y’abakene, naho umugome ntakozwa ubumenyi » (Imig 29, 7). Bityo tubasha kumva ingingo ndangahirwe ivuga ngo « Hahirwa abababaye » (Mt 5, 4), ari bo baba bakeneye kuvuga ibyabo kugira ngo bahumurizwe babikesha ububabare bw’abandi. Guhura n’undi no kumukingurira umutima wawe ku byo akeneye, ni uburyo bwiza bwo kuronka agakiza n’umunezero usesuye.
« Kwita » ku muvandimwe bivuga kandi kuba ufitiye igishyika icyagirira akamaro umutima we. Aha ngaha rero ndifuza kwibutsa ingingo yerekeranye n’ubuzima bwa gikristu, usanga isa n’itagihabwa agaciro : gukosorana kugira ngo turonke umukiro w’iteka. Muri ibi bihe turimo, usanga muri rusange abantu basobanukiwe n’insanganyamatsiko yo kwita ku bandi, ndetse n’urukundo bigomba kubaranga kugira ngo bitume abandi bagira amagara mazima n’umutungo, ariko kandi bakirengagiza inshingano dufite zo gufasha abavandimwe bacu gusabana n’Imana. Nyamara si uko byari bimeze Kiliziya igitangira, si na ko bigomba kumera mu makaraniro yateye imbere mu kwemera, aho usanga badashishikajwe gusa n’ubuzima bw’umubiri bw’umuvandimwe, ahubwo n’ubw’umutima we bagamije kumugeza ku maherezo ye ya nyuma. Dusoma mu Byanditswe bitagatifu ngo « Nuhana umuhanga, azagukundira icyo. Uzihere umuhanga azunguka kurushaho, niwigisha intungane iziyungura ku byo isanganywe » (Imig 9, 8b-9). Kristu ubwe na we adutegeka guhana umuvandimwe wacu wacumuye (Mt 18, 15). Ijambo – elenchein – rikoreshwa muri uko gukosorana kivandimwe, ni rimwe n’iry’ubutumwa bwa gihanuzi buhamagarira abakristu kwamagana bikorwa by’abantu batwawe n’ibibi (reba Ef 5, 11). Uruhererekane rwa Kiliziya rwashyize mu bikorwa mbonezamutima by’impuhwe, ibyo « gucyaha abanyabyaha ». Ni ngombwa kugaruka kuri iyo migenzereze iranga urukundo rwa gikristu. Ntitugomba kwicecekera imbere y’ikibi. Kuri iyi ngingo ndatekereza ku myitwarire y’abo bakristu, babitewe ahari no kubaha ikiremwamuntu cyangwa izindi nyungu bwite, bashyigikira imyumvire rusange aho kurinda abavandimwe babo imitekerereze n’imikorere inyuranyije n’ukuri, kandi ntibakurikire inzira ibageza ku cyiza. Nta na rimwe uko gucyaha kwa gikristu kwigeze gukoranwa umutima ushaka guhana cyangwa gushinja abandi. Ahubwo buri gihe bikoranwa urukundo n’impuhwe kandi bikagaragaza igishyika nyakuri umuntu afite cyo kugirira neza umuvandimwe. Pawulo intumwa agira ati « Niba hagize ufatirwa mu cyaha, mwebwe abayoborwa na Roho, nimumuhane ariko mumworoheye. Nawe ubwawe witonde maze utazavaho ushukwa » (Gal 6, 1). Muri iyi si yacu yamunzwe n’ubwikanyize, ni ngombwa kwibuka akamaro ko gukosorana kivandimwe, kugira ngo tugendere hamwe mu nzira igeza ku butungane. Mbese nk’uko Ibyanditswe bivuga, « intungane igwa incuro ndwi » (Imig 24, 16), kandi twese turi abanyankege nke n’abanyabyaha (reba 1 Yh 1, 8). Nuko rero, gufasha no kwemera gufashwa bifite akamaro cyane, igihe wemera mu by’ukuri kwireba ubwawe kugira ngo ubashe kuboneza imibereho yawe bwite no kugendana icyizere mu nzira ya Nyagasani. Dukeneye buri gihe indoro yuje urukundo kandi ikosora, imenya kandi ikazirikana, ishishoza kandi ibabarira (reba Lk 22, 61), nk’uko Imana yabikoze kandi ibikorera buri muntu muri twe.
2. « Guterana inkunga » : ingabire yo kuba magirirane.
Uko « kwita ku bandi » bihabanye n’imyumvire yibanda gusa ku buzima bwo ku isi, ikirengagiza ko ubwo buzima bw’umuntu butarangirira hano ku si, ahubwo ko buzakomeza no kubaho nyuma y’ubu buzima. Byongeye kandi, iyo myumvire yemera ko umuntu ahitamo ibyo yishakiye byose yitwaje ubwigenge bwe. Umuryango w’abantu uteye nk’umuryango wo muri ibi bihe turimo, ushobora kutita ku bubabare bw’umubiri nk’uko ushobora no kwirengagiza ibikenewe mu rwego rw’umutima n’ubwenge, bifasha umuntu mu guharanira kugira ubuzima bwiza. Mu muryango w’abakristu si uko bigomba kumera ! Pawulo intumwa aduhamagarira guharanira « ibishyigikira amahoro n’ibidufasha guterana inkunga « (Rom 14, 19), umuntu agashimisha « mugenzi we akora icyiza cyamukomeza » (Rom 15,2), adaharanira inyungu ze bwite, ahubwo « ibifitiye abenshi akamaro ngo bakurizeho gukira » (1 Kor 10, 33). Uko gukosorana n’uko kwigishanya, bigiranywe umutima wicisha bugufi kandi wuje urukundo, bigomba kuba uruhande rumwe mu bigize ubuzima bw’umuryango w’abakristu.
Abigishwa ba Nyagasani, bunze ubumwe na Kristu babikesha Ukaristiya, babaho mu bumwe bubahuza nk’ingingo z’umubiri umwe. Ibyo bisobanura ko mugenzi wanjye yampaye ku buryo bwihariye kunga ubumwe n’ubuzima bwe, umukiro we, ko arebwa n’ubuzima bwanjye kimwe n’umukiro wanjye. Aha ngaha rero tugeze ku ngingo ikomeye cyane yerekeye ubumwe : ubuzima bwacu bufitanye ubumwe n’ubuzima bw’abandi, haba mu byiza kimwe no mu bibi ; icyaha kimwe n’ibikorwa by’urukundo na byo bigira ingaruka mbi cyangwa nziza mu mibanire y’abantu. Muri Kiliziya, Umubiri mayobera wa Kristu, uko kuba magirirane birigaragaza : umuryango ntuhwema kwihana no gusaba imbabazi kubera ibyaha by’abana bawo, ariko kandi ukanishima cyane kubera ubuhamya bw’imigenzo myiza n’ubw’urukundo buwutangirwamo. Pawulo intumwa aragira ati « Ingingo zose nizibe magirirane » (1 Kor 12, 25), kugira ngo zibe umubiri umwe. Urukundo tugirira abavandimwe, mbese nk’imfashanyo duha abakene, ari byo umugenzo uranga Igisibo hamwe n’isengesho no gusiba kurya ni ikimenyetso kigaragara, kandi rushinga imizi muri uko kuba magirirane. Mu kwita ku bakene mu buryo bufatika, umukristu ashobora kugaragaza uruhare rwe mu Mubiri umwe rukumbi ari wo Kiliziya. Kwita ku bandi muri uko kuba magirirane na byo ni ukwemera ibyiza Nyagasani akorera muri bo, no kumushimira hamwe na bo ibitangaza bikeshwa ingabire Imana Nyirubuntu na Nyirububasha ikomeza gukorera mu bana bayo. Igihe umukristu abonye muri mugenzi we igikorwa cya Roho Mutagatifu, nta kindi yakora kitari ukubyishimira no gusingiza Data uri mu ijuru (reba Mt 5, 16).
3 . « Kugira ngo duterane umwete mu rukundo no mu bikorwa byiza » : tugomba kugendera hamwe mu butungane.
Ayo magambo yo mu Ibaruwa yandikiwe Abahebureyi (10, 24), adushishikariza kwita ku muhamagaro rusange wacu, wo kuba intungane, ari na yo nzira ihoraho mu buzima bwa gikristu igeza ku ngabire zisumbuye no ku rukundo ruruta byose kandi rw’ingirakamaro (1 Kor 12, 31 ; 13, 1-13). Intego yo kuba magirirane igamije kudushishikariza twese kugira urukundo rushyitse kandi ruruta byose, rumeze « nk’umuseke ukebye ugatangaza kugeza ku manywa » (Imig 4, 18), mu gihe tugitegereje kubaho mu mucyo udashira ku Mana. Igihe twagenewe mu mibereho yacu yose ni ingirakamaro, kugira ngo tugire ubumenyi kandi dukore ibikorwa byiza mu rukundo rw’Imana. Muri ubwo buryo Kiliziya irakura kandi ikiyongera kugira ngo igere ku rugero ruhamye, ruyingayinga urwa Kristu (reba Ef 4, 13). Byongeye kandi, ni muri uko gukura mu buryo buhamye dushingiraho inyigisho yacu, idushishikariza kuba magirirane kugira ngo tugere ku rukundo rwuzuye no ku bikorwa byiza.
Na none ariko birababaje ko hakiriho igishuko cyo kutagira umwete, gupfukirana Roho Mutagatifu no kwanga « gukoresha ingabire » twahawe ngo zitugirire akamaro ubwacu ndetse n’abandi (Mt 25, 25….). Twese twarazwe ubukungu buturuka ku Mana n’ubukungu bw’iby’isi, budufasha kurangiza umugambi w’Imana ku byagirira akamaro Kiliziya n’ugucungurwa kwacu (reba Lk 12, 21 ; 1 Tim 6, 18). Abayobozi mu by’iyobokamana bibutsa ko, mu buzima bw’ukwemera, umuntu udatera intambwe ajya imbere asubira inyuma. Bavandimwe nkunda, twakire umuhamagaro uhora ari mushyashya, utuganisha ku « rwego rwisumbuye » rw’ubuzima bwa gikristu (JEAN-PAUL II, Lett. Ap. Novo millennio ineunte [6 janvier 2001], n. 31). Mu kumenya no kurata umunezero usesuye n’ubutungane bya bamwe mu bakristu b’intangarugero, Kiliziya na yo mu bwitonzi bwayo iba igamije gushishikariza abantu icyifuzo cyo gukurikiza imigenzo myiza. Mutagatifu Pawulo agira ati « Mushyire imbere icyahesha buri wese icyubahiro » (Rom 12, 10).
Kuri iyi si isaba abakristu gutanga ubuhamya bushya bw’urukundo n’ubudahemuka bafitiye Nyagasani, bose bumva ko bategetswe gukora ibishoboka byose kugira ngo bakundane urukundo rwa kivandimwe, bakabigaragariza mu murimo no mu bikorwa byiza. Uwo muburo urakomeye cyane cyane muri iki gihe gitagatifu cyo kwitegura Pasika. Mu kubifuriza Igisibo gitagatifu kandi cy’ingirakamaro, mbaragije ubuvugizi bwa Bikira Mariya, kandi mwese mbahaye umugisha wa gitumwa mbikuye ku mutima.
Bikorewe i Vatikani, ku wa 3 Ugushyingo 2011.
Byashyizwe mu Kinyarwanda
n’Ubunyamabanga bw’Inama y’Abepiskopi Gatolika mu Rwanda
(Secrétariat Général de la C.EP.R.)


text:
Umukozi agomba gushyirwa mu mwanya yatsindiye nyuma yo gusuzuma imyitwarire ye
Umunyamabanga nshingwabikorwa wa komisiyo ishinzwe abakozi ba leta aratangaza ko hagomba kubanza gusuzumwa imyitwarire y’umukozi mbere y’uko ashyirwa mu kazi mu rwego rwo guca amaranga mutima. Tariki More...
Utanyuzwe n’itangwa ry’akazi agomba kubimenyesha Komisiyo ishinzwe abakozi ba leta
Umunyamabanga nshingwabikorwa wa komisiyo ishinzwe abakozi ba leta arashishikariza abantu batandukanye kujya bageza kuri iyo komisiyo ibibazo bahuye nabyo mu itangwa ry’akazi kugira ngo bisuzumwe neza. Angelina More...
Abayobozi b’utugari two mu burengerazuba badafite “Laptop†bagiye kuzihabwa
Guverineri w’intara y’iburengerazuba aratangaza ko mu gihe cya vuba abayobozi b’utugari two muri iyo ntara badafite mudasobwa igendanwa (Laptop) bazazihabwa kugira ngo zibafashe mu kazi kabo. Ubwo More...
Gukunda abo dukorera bituma iteka tuba aho tugomba kuba-Umuyobozi wa Muhanga
Umuyobozi w’akarere ka Muhanga Yvonne Mutakwasuku, kuri uyu wa 1 Gicurasi 2012 yasabye abayobozi n’abakozi muri aka karere ko bakwihatira kubanza gukunda abo bakorera kugirango babahe serivisi bakwiye More...
Ba rwiyemezamirimo baratungwa agatoki mu kudindiza imihigo y’uturere
Abayobozi b’uturere tw’amajyarugu baratangaza ko ba rwiyemeza mirimo ari bamwe mu batuma imihogo utwo turere tuba twarahize itagerwa ho kuko batinza ibikorwa baba barapiganiye gukora. Mu nama y’abafatanyabikorwa More...
Abayobozi bo mu ntara y’amajyaruguru barasabwa kwitondera ba rwiyemezamirimo batuzuza inshingano zabo
Guverineri w’intara y’amajyaruguru arasaba abayobozi b’uturere two muri iyo ntara kwitondera kwishyura ba rwiyemezamirimo baba baratsindiye amasoko yo gukora ibintu bitandukanye muri utwo More...
“Byaba bibabaje hari umuturage wa Kinihira ubura akazi kandi Sorwathe ikeneye abakozi†Minisitiri Venantie
Minisitiri muri perezidansi Venantie Tugireyezu yasabe abatuye umurenge wa Kinihira mu karere ka Rulindo badafite imirimo kugana uruganda rutunganya umusaruro w’icyayi Sorwathe, kubera ko muri iki gihe More...
Muhanga: Urubyiruko rurasabwa kudasuzugura umurimo ushobora kubatunga
Rumwe mu rubyiriko ruhagarariye urundi mu karere ka Muhanga rurasabwa kudasuzugura umurimo uwo ari wo wose babona ushobora kubatunga kuko byagaragaye ko hari abenshi basuzugura imirimo iciriritse kandi ari imwe More...
Abayobozi b’Utugari badakora neza bahombya Rwamagana
Inteko y’Akarere ka Rwamagana yateranye kuwa 6 Mata uyu mwaka yikomye Abanyamabanga Nshingwabikorwa b’Utugari ivuga ko badakora neza akazi bahawe, bikaba bitera abantu byibura 40 kudakora akazi kabo More...
Ese ubuhake ni bwo bwishe u Rwanda?
Ntaganira Vincent, umwarimu muri Kaminuza Nkuru y’u Rwanda yatanze igisubizo kuri iki kibazo mu kiganiro ku mateka y’u Rwanda yagiriye mu nzu mberabyombi y’Akarere ka Huye, tariki ya 10 Mata. More...


text:
Ndifuza ko tuganira kuri kimwe mu bibazo by’ingorabahizi by’u Rwanda, byagize ingaruka mbi inshuro nyinshi ku gihugu. Icyo kibazo ni ikibazo cy’amoko. Icyo ngambiriye, si ukwiga icyo kibazo, twazakiga nyuma. Ahubwo ni ukubanza kumenya ngo kuba umuhutu, kuba umututsi, kuba umutwa ni iki ? Ubuhutu, ubututsi, ubutwa, ni iki ?
Leta ya FPR-Inkotanyi, kuva yajyaho, aho kugirango isobanure ibintu, ahubwo irabihuhura, ugasanga igambiriye gutera urubyiruko urujijo, kurugira injiji cyangwa kururindagiza, igamije guhisha ububi bwayo. Ibikora ibicishije mu nzira nyinshi. Ibicisha mu bitangazamakuru binyuranye : radiyo, televiziyo, ibinyamakuru byandikwa, imbuga nkoranyambaga, n’ibindi…Itanga inyigisho za politiki biciye mu ngando n’ibyo yise « itorero ry’igihugu ». Itanga inyigisho za politiki mu mashuri biciye mu isomo ry’imboneragihugu (civisme). Hari na gahunda yihariye imaze iminsi mike itangijwe ku mugaragaro yiswe « Ndi Umunyarwanda ». Mu nyandiko zabanjirije iyi, twigeze kuganira ku byo igamije mu by’ukuri : guhindura bamwe mu banyarwanda, abenegihugu bacagase, bahora bububa, bafite ipfunwe, ngo bagomba kugira kubera icyaha cya jenoside, ngo « yakozwe na bene wabo », bo bataranavuka. Ikoresha kandi ibitabo bitandukanye, byandikwa n’injijuke zihariye, zibigize umwuga.
Muri iyi nyandiko, turarebera hamwe icyo ubuhutu, ubututsi, ubutwa atari cyo. Kuko icyo igamije atari ubushakashatsi. Ahubwo ni ukugorora ibyo Leta ya FPR-Inkotanyi igoreka, ibigambiriye. Leta ya FPR-Inkotanyi yigisha ko mu Rwanda rwo hambere, « ubuhutu, ubututsi, ubutwa » ngo byari « inzego z’imibereho ». Ese koko nibyo ? Ese uretse Leta ya FPR-Inkotanyi, abandi babivuga ni bande ? Ese baba babitewe n’iki ? Ese ababikora nkana, nka Leta ya FPR-Inkotanyi, babikora bagamije iki ?
Inzego z’imibereho ni iki ?
Abakoresho iyi mvugo, ntabwo bose baba bavuga ibintu bimwe. Imyumvire ikunze gukoreshwa ni iy’injijuke zigendera ku mitekereze y’abakire, kandi ni nayo yogeye ku isi yose. Muri iyi myumvire, inzego z’imibereho (classes sociales/social classes) ni amatsinda y’abantu bahuje imibereho (social status/statuts social). Ibi bitekerezo ni by’abanyamahanga. Inkoranyamagambo y’icyongereza yitwa Oxford Dictionary isobanura aya magomba igira iti : « social class : a division of a society based on social or economic status ». Iyi myumvire niyo Leta ya FPR-Inkotanyi ikoresha. Ikavuga ko « abahutu, abatutsi » ngo byari « inzego z’imibereho » !
Muri iki gihe, iyo myumvire ikoreshwa mu gushyira abanyarwanda mu byiciro bise « ibyiciro by’ubudehe ». Muri ibi byiciro, Leta ya FPR-Inkotanyi ishyira buri munyarwanda muri kimwe mu bikurikira : (1) abatindi nyakujya, (2) abatindi, (3) abakene, (4) abakene bifashije, (5) abakungu, (6) abakire. Icyiciro cya mbere cy’ubudehe cyo abo igishyiramo yabahaye n’ andi mazina mabi y’ibitutsi : umuhanya, umutindi buriburi, umudirigi, impezamaryo, imuhirimbiri, imwinazi, n’ayandi menshi ateye isoni…
Bene iyi myumvire y’inzego z’imibereho ntabwo ariyo y’umwimerere. Iyi mvugo yadukanywe n’umuhanga mu by’imitekerereze, ubukungu ndetse na politiki w’umudage witwaga Karl Marx. Yakoresheje iyi mvugo ashaka kuvuga « abantu bari mu cyiciro kimwe, bitewe no kuba batunze cyangwa badatunze ibibyazwa umusaruro » ndetse bakaba banahuje « kuba bafite uruhare rusa mu gukoresha cyangwa kudakoresha abantu » mu kubyaza ibintu umusaruro.
Iyi myumvire ikaba igaba abantu mo ibice bibiri by’ingenzi : abanyakazi cyangwa abakozi n’abagaga. Abanyakazi ni abantu badatunze ibintu cyabyazwa umusaruro kandi batagira uwo bakoresha. Ahubwo bo bakaba bagurisha ingufu zabo bagahabwa umushahara, ukaba ariwo ubatunga, ugatunga n’ingo zabo. Bakaba kandi bo nta muntu n’umwe bakoresha mu bintu bibyara imusaruro.
Abagaga bo ni abantu batunze ibintu bibyazwa umusaruro kandi bakaba barangwa no gukoresha abandi bantu (bake cyangwa benshi) mu mirimo ibyara umusaruro, nawo kandi ukaba uwabo. Ingero ni nka Inyange Industries Ltd. Bene uruganda ni abagaga. Nabo abakozi bo mu ruganda ni abanyakazi.
Ese koko abatwa, abahutu n’ abatutsi ni inzego z’imibereho ?
Umuntu akurikije iyi myumvire ya FPR-Inkotanyi ivuga ngo kuba umuhutu, umututsi cyangwa umutwa ni inzego z’imibereho, tuvuge dukoresheje inzego z’ubudehe, yavuga ko Abatwa (Leta isigaye yita « abashigajwe inyuma n’amateka ») ari abatindi nyakujya (icyiciro cya 1 cy’ubudehe) cyangwa abatindi (icyiciro cya 2 cy’ubudehe). Naho Abahutu bakaba ari abakene (icyiciro cya 3) cyangwa abakene (icyiciro cya 4 cy’ubudehe) bifashije cyangwa se abakungu (icyiciro cya 5 cy’ubudehe). Noneho Abatutsi bakaba abakire(icyiciro cya 6 cy’ubudehe).
Buri muntu wese utekereza azi neza ko ibi bintu ataribyo. Byaba mu Rwanda rw’ubu cyangwa mu Rwanda rwa kera. Impamvu ni uko hariho abatwa bakomeye kandi bakize nka Basebya. Naho abahutu bo, uretse no kuba barimo ibyiciro bitandukanye, hariho n’abami n’ibikomangoma, batwaraga ibihugu byabo. Kuvuga rero ngo abo bahutu bari ‘abakene cyangwa abakene bifashije » ntabwo aribyo na busa. Ni ikinyoma cyambaye ubusa. Ibihugu batwaraga byari binini. Ndetse abami b’abanyiginya iyo bavuga uko ingoma yabo yadutse, bavuga ko bageze mu Rwanda (bamanutse) bakirwa n’umwami Kabeja wo mu Mubari. Kabeja yari umuhutu w’umuzigaba.
Na none kandi, abatutsi bose si ko bari abakungu cyangwa abakire. Ari ubu, ari no hambere. Hariho abatunzi b’inka nyinshi, hakaba n’abakene, baba batunze inka nke cyane, ariko ntibibabuze kuba abatutsi. Kuvuga rero ko kuba umututsi byari kuba umukire naho kuba umuhutu bikaba kuba umukene, ni ikinyoma cyambaye ubusa.
Yego muri ibi bihe abakire benshi ni abatutsi. Ariko ntibivuga ko umukire wese ari umututsi. Ntibinavuga ko umututsi wese ari arumukire. Hari abatutsi mu nzego zose z’imibereho. Ariko ibintu bikomeje bitya, ndetse abahutu bakize bose bakihutura nk’uko byagendaga mbere y’ubukoloni, amaherezo koko abakire bose wazasanga ari abatutsi. Bikaba byagera igihe abatabizi bakeka ko kuba umututsi ari ukuba umukire.
Ukurikije imyumvire y’umwimerere ya Karl Marx, na none ntabwo bishoboka ko umuhutu cyangwa umututsi bivuga inzego z’imibereho. Waba ushaka kuvuga ko abahutu ari abakozi n’aho abatutsi bakaba abakoresha. Nta muntu n’umwe utekereza ushobora kwemera ko ibi bintu byaba aribyo. Kubyemeza rero ni ikinyoma cyambaye ubusa. Nta muntu n’umwe utazi ko abagaga bose atari abatutsi. Nta n’utazi ko abakozi bose atari abahutu. Byaba mu Rwanda rw’ubu, byaba mu Rwanda rwa mbere y’ubukoloni.
Ikigaragaza ko ataribyo ni uko nko mu Rwanda rwa kera hariho « inzego z’ imibereho » zujuje neza ibyo Karl Marx avuga. Urugero ni nk’abakonde n’abagererwa. Ijambo umukonde riva ku nshinga « gukonda ». Ni ugutema ibiti ahantu hadatuwe, maze iyo sambu ikaba iyawe n’umuryango wawe wose. Byabyaye uburyo bwo kubaho bwitwaga ubukonde. Icyarangaga umukonde ni uko yaba atunze ubutaka bunini cyane atanashobora guhinga wenyine n’umuryango we.
Abantu batagira ubutaka bashoboraga kumugana, akabakebera isambu yo guhinga, maze nabo bakajya bamuhingira, bakamutura n’amaturo igihe bejeje ndetse bakamutabara igihe atewe cyangwa ateye. Bene aba bantu bitwaga abagererwa. Umugererwa biva kuri ntera « kugera », ni ukuvuga guhabwa urugero rw’ubutaka. Mu majyaruguru y’u Rwanda, mbere y’ubukoloni, ubukonde bwari bukomeye. Bwageze aho bucika muri republika ya kabiri. Ariko bwamaze imyaka amagana n’amagana. Kandi ari abakonde, ari abagererwa, bose bari abahutu. Ni ukuvuga rero ko kuba umuhutu bitavuga kuba mu rwego rumwe rw’imibereho. Ahubwo abagererwa bari bari mu rwego rw’abatagira ubutaka, naho abakonde bakaba mu rwego rw’abatunze ubutaka, kuko aribwo bwonyine bwabyazwaga umusaruro mu bukungu bw’icyo gihe.
Mu gihe cy’ubuhake. Rwanda rwo hambere na none hariho abantu batunze ibikingi. Ibyo bikingi bakaba barabigabiwe n’umwami. Umwami yabibagabiraga kubera ko yari yaraciye iteka ko ariwe nyir’ubutaka bwose mu Rwanda. Uwo yahaga imisozi, bavugaga ko yamugabiye, nawe akavuga ko yagabanye. Akazajya gukura ubwatsi, ni ukuvuga gushimira umwami. Imisozi yagabanye, igahinduka rero igikingi cye. Abantu bayituyeho bakamwita shebuja. Nabo bakamubera abagaragu. Ku buryo bagombaga kumukorera nta ngurane. Babyitaga gufata igihe. Buri muryango woherezaga umugabo cyangwa umuhungu wo kujya gukorera shebuja ku busa kandi ku gahato rimwe mu cyumweru. Nibyo bitaga « gufata igihe ». Umusore utarashaka yashoboraga kujya kujya gufata igihe mu kigwi cya se. Bikaba bityo ubuziraherezo, uko ibisekuru byagendaga bisimburana.
Abari batunze ibikingi, abanyabikingi, bari urwego rumwe. Abakoraga uburetwa bakanatanga amaturo, bakajya gufata igihe, bo bari abanyaburetwa. Mu by’ukuri, izi nizo zari inzego z’imibereho. Akenshi abanyabikingi babaga ari abatutsi. Abajyaga gufata igihe bakaba abahutu akenshi. Ariko ntibivuga ko buri mututsi wese yari umunyagikingi cyangwa ko buri muhutu wese yari umuretwa cyangwa agomba gufata igihe. Kuvuga ko abahutu n’abatutsi byari inzego z’imibereho ni ikinyoma cyambaye ubusa. Nta shingiro bifite.
Abavuga ko ari inzego z’imibereho babiterwa n’iki ?
Abavuga ko kuba umuhutu cyangwa kuba umututsi byari inzego z’imibereho, babiterwa n’ubujiji cyangwa n’impamvu za politiki igamije kujijisha rubanda. Abantu benshi ntabwo igihe cyose bakoresha amagambo basobanukiwe. Hari abatumva koko icyo ayo magambo yavugaga. Ariko mu by’ukuri, mu buzima bwabo bwa buri munsi, baba bazi neza icyo ayo magambo avuga. Abavuga ko ari inzego z’imibereho (classes sociales/social classes), batekereza nk’abanyamahanga, bashingiye ku myumvire itari iy’i Rwanda. Bashaka kwumva u Rwanda nk’uko abanyaburayi baruvuga. Bagashakisha icyasa n’icyo abanyaburayi bumva, cyangwa bamenyereye.
Icya mbere bamenyereye ni amoko (races). Iyi niyo myumvire abanyarwanda benshi bari bafite mu gihe cya gikolonize. Abazungu baje bavuga ko abatutsi ari ubwoko bwegereye ubwabo. N’aho abahutu ari ubwoko bw’abirabura koko buri hasi. Bashakira abatutsi inkomoko i Burayi. Naho abahutu bakaba ari ‘abantu’ ni ukuvuga abanyafrika ba kavukire. Iyi myumvire siyo. Umuntu wese ujijutse azi ko atariyo kuko abantu bose bo ku isi, bivugwa ko bose bakomotse muri Afrika. Hari abanyafrika babona ataribyo, kuko bumva ko ari abahutu, ari abatutsi bose ari abanyafrika. Hari n’abandi bumva aribyo koko, ko abatutsi bakomoka muri Isiraheli. Bakaba rero ari abayahudi. Iyi myumvire niyo yogeye mu banyarwanda benshi.
Icya kabiri bamenyereye ni amoko ariko ashaka kuvuga ibyo abazungu bita ethnies/ethnicity. Bareba ibiranga bene aya « moko », bagasanga abahutu n’abatutsi b’ubu babihuje. Bigatuma bavuga bati twaba twibeshye turamutse tuvuze ko ari « amoko ». Abatagamije kubeshya rubanda rero, bavuga ko abahutu n’abatutsi ari inzego z’imibereho, kubera amaburakindi. Ariko rero baribeshya na none. Impamvu ya mbere ni uko kuba abanyarwanda basangiye ururimi, atari ibintu byahozeho na mbere hose. Mbere y’abakoloni, ntabwo abanyarwanda bose bavugaga ikinyarwanda. Hari abavugaga urukiga (rwegereye ikinyankore) nko mu Ndorwa. Ikinyarwanda bagiye bakigira mu ishuri, aho amashuri aziye. Mu karere kegereye imbibi z’u Rwanda na Republika Iharanira Demokarasi ya Kongo, ku Nkombo, ntabwo bavugaga ikinyarwanda. Bavugaga amashi. Ikinyarwanda bakigiye mu ishuri.
Kuvuga rero ngo abahutu n’abatutsi bavugaga ururimi rumwe, icya mbere sibyo, icya kabiri uretse nabo, n’abanyarwanda bose ntabwo bavuga ururimi rumwe. Abantu kandi bashobora kuba basangiye ururimi, badasangiye ubwoko. Urugero ni nk’abirabura n’abanyamerika bava i Burayi. Abirabura bajyanywe mu bucakara muri Amerika, mu bihugu by’Abarabu, bataye indimi zabo, basigara bavuga indimi z’aho bajyanywe : icyongereza, icyarabu. Kuba bavuga izo ndimi, ntabwo bivuga ko bahuje ubwoko n’abo bazisangiye.
Iyo FPR-Inkotanyi ivuga ko ubuhutu, ubututsi ari inzego z’imibereho iba igambiriye iki ?
FPR-Inkotanyi ivuga ko abahutu, abatutsi, zari inzego z’imibereho. Ikavuga ko n’ikimenyimenyi, uwabaga afite inka nyinshi, yashoboraga kuba umututsi. Ikabishingira ku kuba abategetsi bo ku ngoma ya cyami y’abanyiginya, akenshi bababaga ari abatutsi. Ibi ariko nk’uko twabibonye ntabwo aribyo. Icya mbere ni uko abategetsi bose batari abatutsi. Hariho n’abahutu n’ubwo babaga ari bake. Ikindi twabonye ni uko abatutsi bose batari abakire. FPR-Inkotanyi irabizi neza.
Impamvu FPR-Inkotanyi yigisha ikinyoma nkana ni iyihe ?
Impamvu nyamukuru ni ukujijisha rubanda, igamije guhisha imiterere y’ubutegetsi yashyizeho. Icya mbere igamije guhisha ni ukuba abategetsi benshi benshi ari abatutsi. FPR-Inkotanyi yavutse ari umuryango wiganjemo abatutsi, ugamije kandi kubohoza abatutsi, nk’ubwoko bwari butsikamiwe nyuma y’ihirima ry’ingoma ya cyami. Abayobozi bayo, uhereye ku isonga, akomoka mu miryango y’abatutsi. Ntabwo rero yifuza ikintu icyaricyo cyose cyabiragagaza. FPR-Inkotanyi igamije kujijisha urubyiruko. Igamije gukwiza ikinyoma, ikagitsindagira mu mitwe y’urubyiruko, cyane cyane abavutse kuva ifashe ubutegetsi, byose bikaba bigamije guhisha imiterere yayo nyakuri : kuba ari umutwe wa politiki ushingiye ku bwoko kandi ugamije kurengera ubwoko bumwe.
Iyo uhereye ku nzego z’imibereho ubwazo, usanga FPR-Inkotanyi itanahagarariye inyungu z’abakozi cyangwa abatunzwe n’ubutaka b’abatutsi. Ahubwo usanga igambiriye gutwikira agatsiko k’abagaga b’abatutsi bakomora umutungo ku guhakwa kuri Pawulo Kagame. Abo bagaga basa n’abanyabikingi ba kera, kuko bashobora bagabirwa kandi bakaba banyagwa igihe cyose baketsweho kudohoka mu kuramya nyagasani Pawulo Kagame. Ngiyo impamvu babeshya rubanda, cyane cyane urubyiruko ko mu by’ukuri kera, umuhutu, umututsi, byavugaga inzego z’imibereho. Icyo kinyoma kigomba gucika.


text:
1. Umuryango wari ugizwe n’abagore bakunda guherekeza kandi bose baturanye, n’uko umunsi umwe basurwa n’umugabo wari umwe muri bene wabo, igihe cyarageze uyu mugabo ashaka gutaha n’uko arasezera hanyuma ba bagore nabo bati : « reka tuguherekeze ».
Bakoranaho bose bava i Remera bafata imodoka ibageza Nyabugogo aho wa mugabo yari gufatira imodoka zijya mu ntara. Bageze hamwe komvuwayeri atangira kwishyuza, ba bagore uko ari 16 bati : "Twe ntabwo tukwishyura kuko ntaho tugiye ahubwo turaherekeje, ishyuza uwo w’imbere aguhe aye naho twe turaje udusubize iwacu".
2. Ubwo yari yajyanye na nyina kuri pisine (piscine), umwana yitegereje umugabo warimo yoga kandi yambaye agakabutura kamufashe ; hanyuma abaza nyina ati : "Mama mu ikabutura y’uriya mugabo harimo iki ko habyimbye ?" Nyina yabuze icyo asubiza hanyuma abwira umwana we ko ari ikofi. Akana n’ibitwenge byinshi kati : "Mama niba ari ibyo, ubanza amafaranga ye ari kwiyongera uko aguteye akajisho".


text:
Gusuzugura ikigeragezo ukakimaramo imbaraga , niko kukinesha!
“Mbese uwo mufilisitiya utakebwe usuzugura ingabo z’Imana ihoraho ni muntu ki ?
1 Samuel 17:26. Who is this pagan Philistine anyway, that he is allowed to defy the armies of the living God?
Uyu mufilisitiya utakebwe uvugwa hano ni Goliyati . Igihe kimwe yazengereje abisirayeri, bariheba pe, bagera kure, bamurebaga igihagararo, bakamureba intambuko, ubwishongozi, iterabwoba rye n’ibitutsi bye, bakabona nta buhungiro buhari. Ariko gutabarwa kwacu kuva ku Uwiteka waremye ijuru nisi. Imana ishimwe cyane.
Ku bisirayeli Goliyati yari ikigeragezo kitoroshye kandi babonaga nta gisubizo.
Icya mbere yari ateye ubwoba nkuko Bibiliya imuvuga:“Yari afite hafi metero eshatu z’uburebure, yari ateze ingofero y’umuringa, yambaye n’ikoti ryometseho utwuma tw’umuringa dusobekeranye hose ryapimaga ibiro mirongo itandatu. Yari yambaye ibyuma bicuzwe mu muringa bikingira amaguru, yambaye n’inkota ku bitugu, uruti rw’icumu rye rwari rumeze nk’igiti cy’ikumbo, umuhunda waryo wapimaga nk’ibiro birindwi. Uwatwaraga ingabo ye yamugendaga imbere” yari intwali yo mu bafilisitiya
Icya kabiri :Goliyati yari afite iterabwoba ryinshi n’ibitutsi byinshi: 1 Samuel 17:8-10
Icya gatatu :Igihe cyarageze ngo Abisirayeli bariheba pe bitewe n’ibyo barebesha amaso, “Sawuli n’Abisirayeli bose bumvise ayo magambo y’umufilisitiya bariheba, baratinya cyane”1 samuel 17:11
Icya kane : Ikibazo cya Goliyati aho gutuza cyarushagaho gukara : “Nuko uwo mufilisitiya uko bukeye n’uko bwije akabasatira, agenza atyo iminsi mirongo ine yigaraganza “ 1 samuel 17:16 “ Le philistin s’avancait matin et soir et il se presenta pendant 40 jours”
NB: Wenda kuri wowe Goliyati aguhagaze imbere imyaka myinshi ariko ikibazo si imyaka ahamaze kuko mu ijuru hari Imana.
Humura ntabwo Goliyati azahora aguhagaze imbere, nubwo ubonako akomeza agusatira igitondo n’amanywa n’iterabwoba ryinshi. Dawidi yaje kwibutswa n’Imana, ibanga ry’uko abisirayeli ari ubwoko bw’Imana, ingabo z’Uwiteka Imana, yibutswa uburyo Imana yagiye imutabara mu bihe bigoye, 1 samuel 17:45, bituma asuzugura Goliyati umufilisitiya utarakebwe umuri imbere, amuhagarara hejuru kandi uko niko kunesha urugamba. Kugisuzugura: “Mbese uwo mufilisitiya utakebwe usuzugura ingabo z’Imana ihoraho ni muntu ki ?” 1 sam 17:26
Aho gutinda ubwira Imana gukomera kw’ikigeragezo ufite, ujye utinda ubwira ikigeragezo ufite ,ugukomera kw’Imana yawe. Amen
Hari umuririmbyi uririmba ngo : Ubwo Umwami Yesu ankunda ndi amahoro, naho haza ibyago byinshi ndi amahoro kuko Yesu ni Umukiza wanjye ndi amahoro…… Buriya udahagaze hejuru y’ikigeragezo ngo ukerekeko ntacyo Kivuze, ntiwaririmba ngo naho haza ibyago byinshi ndi amahoro.
Muri make ni ukuba mu kigeragezo nkaho utakirimo kuko Yesu ari muzima, ugategereza Imana utavuza induru ngo abantu bose bamenye ko uri mu kigeragezo, ntukirebane uburemere, ahubwo ukakibana nk’igisanzwe mu gihe ugitegereje ko Imana igikuraho.
Yesu aduhane umugisha kandi adushoboze


text:
ven.
04
nov.
2011
ISOMO RYA MBERE
Igitabo cy’Ubuhanga (Buh 6, 12-16)
12Ubuhanga burabengerana kandi ntibujya bucuyuka, bwigaragariza ababukunda bakabwitegereza, n’ababushakashaka bakabubona. 13Bwihishurira ababwifuza, bugafata iya mbere mu kubiyereka. 14Uzindutse abugana ntananirwa, abusanga bwicaye imbere y’umuryango. 15Kubuzirikana byungura ubushishozi, n’uraye ijoro abushaka ntaba acyongeye guhagarika umutima, 16kuko ari bwo bukwira hose bwishakira ababukwiriye, bukabakirana urugwiro aho bubasanze mu mayira; kandi bugasabana na bo mu bitekerezo byabo.
ZABURI (Zab 63 (62), 2, 3-4, 5-6, 7-8)
Inyik/ Nyagasani, Mana yanjye,
umutima wanjye ugufitiye inyota.
Nyagasani, ni wowe Mana yanjye,
mpora ngushaka uko bukeye !
Umutima wanjye ugufitiye inyota,
n’umubiri wanjye ukakugirira urukumbuzi,
meze nk’ubutaka bw’agasi bwabuze amazi bukumirana.
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe.
Ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
ibitwenge bimpore ku munwa kubera ibyishimo,
maze ndirimbe nezerewe kubera ibisingizo byawe.
Iyo ngutekereje aho ndyamye,
mara amasaha ngusenga,
kuko utahwemye kuntabara,
nzavugiriza impundu aho nibereye mu gicucu cy’amababa yawe.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 4, 13-18)
13Bavandimwe, nta bwo dushaka ko muguma mu bujiji ku byerekeye abapfuye, kugira ngo mudaheranwa n’ishavu nk’abandi batagira icyo bizera. 14Nk’uko twemera ko Yezu yapfuye kandi yazutse, ni na ko abapfuye bamwizera, Imana izabazura maze ikabashyira hamwe na We. 15Dore icyo tubabwira giturutse ku ijambo rya Nyagasani : twebwe abazima, abazaba bakiriho ku munsi w’amaza ya Nyagasani, nta bwo tuzabanziriza na gato abapfuye. 16Koko rero, ku kimenyetso gitanzwe n’umumalayika mukuru mu ijwi riranguruye, no ku mworomo w’impanda y’Imana, Nyagasani ubwe azamanuka mu ijuru. Nuko abapfuye bizera Kristu babanze bazuke, 17hanyuma twebwe abazima, abazaba basigaye, duhite twererezwa hamwe na bo mu bicu kugira ngo dusanganire Nyagasani mu kirere, bityo tuzabane na Nyagasani iteka ryose. 18Murajye rero muhumurizanya muri bene ayo magambo.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Murabe maso kandi muhore mwiteguye,
kuko mutazi umunsi Umwami wanyu azaziraho.
Alleluya.
IVANJILI
+ Matayo (Mt 25, 1-13)
Muri icyo gihe, Yezu yabwiraga abigishwa be iby’ihindukira rye, maze abacira umugani agira ati 1«Ingoma y’ijuru izagereranywa n’abakobwa cumi bafashe amatara yabo, bajya gusanganira umukwe. 2Batanu muri bo bari abapfayongo, abandi batanu ari abanyamutima. 3Abakobwa b’abapfayongo bafata amatara yabo, ariko ntibajyana amavuta yo kongeramo; 4naho abanyamutima batata amatara hamwe n’amavuta mu tweso. 5Nuko rero umukwe atinze barahunyiza, bose barasinzira. 6Ariko mu gicuku akamu karavuga ngo ‘Dore umukwe araje, nimujye kumusanganira!’ 7Nuko ba bakobwa bose barabaduka, batunganya amatara yabo. 8Ab’ abapfayongo babwira ab’abanyamutima bati ‘Nimuduhe ku mavuta yanyu, kuko amatara yacu agiye kuzima.’ 9Ariko abanyamutima barabasubiza bati ‘Ahubwo nimugane abacuruzi mwigurire, tutavaho tubura aduhagije twese.’ 10Igihe bagiye kuyagura umukwe aba araje; abiteguye binjirana na we mu nzu y’ubukwe, nuko umuryango urakingwa. 11Hanyuma ba bakobwa bandi baraza, barahamagara bati ‘Nyagasani, Nyagasani, dukingurire!’ 12We rero arabasubiza ati ‘Ndababwira ukuri : simbazi!’ 13Nuko rero murabe maso, kuko mutazi umunsi n’isaha.»


text:
ven.
21
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 11, 1-2a.11-12.25-29)
Bavandimwe, 1reka mbaze rero : mbese Imana yaba yaraciye umuryango wayo ? Oya, ntibikabe ! Nanjye ndi Umuyisraheli wo mu rubyaro rwa Abrahamu, mu nzu ya Benyamini. 2aNta bwo Imana yaciye umuryango wayo kandi ari wo yari yaratoye. 11Reka nongere mbaze : Abayisraheli batsitariye kugwa ngo bahere hasi ? Oya, ntibikabe ! Ahubwo ugutsitara kwabo kwatumye uburokorwe bugera ku banyamahanga kugira ngo bibatere ishyari. 12Ubwo se ugutsitara kwabo kwakungahaje isi, n’ukugwa kwabo kugakungahaza amahanga, ntibizahebuza nibagera ku burokorwe bwuzuye?
25Koko rero bavandimwe, sinshaka ko muyoberwa iri banga hato mutazirata : igice kimwe cya Israheli kizanangira umutima, kugeza igihe abanyamahanga bose bazaba bakoranyijwe. 26Bityo rero Israheli yose izarokorwa nk’uko byanditswe ngo «Umucunguzi azaturuka i Siyoni, yamaganire kure ya Yakobo icyitwa ubugomeramana. 27Ngiryo isezerano nzagirana na bo, maze kubakuraho ibyaha byabo. » 28Kuba batakiriye Inkuru Nziza babaye abanzi b’Imana, naho kuba baratowe ni abatoni bayo babikesha abasekuruza, 29Koko rero, igihe Imana imaze gutanga no gutora ntiyisubiraho.
ZABURI (Zab 94 (93), 12-13,14-15,17-18)
Inyik/ Uhoraho, ntutererana umuryango wawe.
Uhoraho, hahirwa umuntu wowe ukosora,
maze ukamwigishisha amategeko yawe,
kugira ngo ahorane ituze mu minsi y’amakuba,
igihe umugiranabi acukurirwa imva.
Kuko Uhoraho adatererana umuryango we,
akaba atareka umurage we ;
ubucamanza buzakurikiza ubutabera,
ab’umutima ugororotse bose bazabuyoboke.
Iyo Uhoraho ataza kuntabara,
hari hato nkiturira mu gihugu cy’abanumye !
Iyo mvuze nti « Nta ho mpagaze ! »
ubuntu bwawe Uhoraho, burandamira.
IBANGONDIRIMBO RIBANZIRIZA IVANJILI (Zab 113 (112), 5.7-8)
Alleluya Alleluya.
Ni nde wamera nk’Uhoraho Imana yacu ?
Ahagurutsa indushyi mu mukungugu,
kugira ngo ayicaze hamwe n’abakomeye.
Alleluya.
IVANJILI
+ Luka (Lk 14, 1.7-11)
Muri icyo gihe, 1ku munsi w’isabato Yezu yiniira mu nzu y’umwe mu Bafarizayi b’abanyacyubahiro kuhafungurira naho bo bakamugenzura. 7Amaze kwitegereza ukuntu abatumirwa bihutira gufata imyanya y’icyubahiro, abacira uyu mugani ati 8«Igihe bagutumiye mu bukwe ntukishyire mu mwanya wa mbere, hato mu batumiwe hataza ukurushije icyubahiro, 9maze uwabatumiye mwembi akavaho akubwira ati “Muvire mu mwanya” ; icyo gihe wakorwa n’isoni ukajya mu mwanya w’inyuma. 10Ahubwo nutumirwa ujye wishyira mu mwanya w’inyuma, kugira ngo uwagutumiye naza akubwire ati “Mugenzi wanjye, igira imbere.” Icyo gihe uzagira icyubahiro imbere y’abandi batumirwa bose. 11Kuko uwikuza wese azacishwa bugufi, naho uwicisha bugufi akazakuzwa.»


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 3, 18-23)
Bavandimwe, 18Ntihakagire uwihenda : niba hari uwikekaho kuba umuhanga ku bw’iyi si, nabanze yihindure umusazi kugira ngo abe umunyabwenge nyakuri ; 19kuko ubuhanga bw’iyi si ari ubusazi mu maso y’Imana, nk’uko byanditswe ngo “Ni Yo ifatira abanyabwenge mu mutego w’uburiganya bwabo”, 20kandi ngo “Nyagasani acengera ibitekerezo by’abahanga, agasanga byose ari amanjwe.” 21Ku bw’iyo mpamvu rero, ntihakagire ushingira ikuzo rye ku bantu, kuko byose ari ibyanyu : 22yaba Pawulo, yaba Apolo cyangwa Kefasi, yaba isi, bwaba ubugingo cyangwa urupfu, byaba ibiriho cyangwa ibizaza byose ni ibyanyu, 23naho mwebwe muri aba Kristu, na We Kristu akaba uw’Imana.
ZABURI (Zab 24 (23), 1-2, 3-4ab, 5-6)
Inyik/ Isi ni iy’Uhoraho, hamwe n’ibiyirimo byose.
Isi ni iy’Uhoraho hamwe n’ibiyirimo,
yose ni iye, hamwe n’ibiyituyeho byose.
Ni we wayitendetse hejuru y’inyanja,
anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Mt 4, 19)
Alleluya Alleluya.
Ijwi ry’Imana riraduhamagara riti
“Nimuze munkurikire, nzabagira abarobyi b’abantu.”
Alleluya.
IVANJILI
+ Luka (Lk 5, 1-11)
1Umunsi umwe, abantu benshi bamuniganagaho bashaka kumva ijambo ry’Imana ; naho we akaba ahagaze ku nkombe y’ikiyaga cya Genezareti. 2Nuko abona amato abiri ku nkombe y’ikiyaga ; abarobyi bari bayavuyemo boza inshundura zabo. 3Ajya mu bwato bumwe bwari ubwa Simoni, amusaba kubutsura gato. Nuko aricara, maze yigisha abantu ari mu bwato. 4Amaze kwigisha abwira Simoni ati “Erekeza ubwato mu mazi magari, murohe inshundura zanyu murobe.” 5Simoni aramusubiza ati “Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura.” 6Baraziroha maze bafata amafi menshi cyane, inshundura zabo zenda gucika. 7Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama. 8Simoni Petero abibonye, apfukama imbere ya Yezu avuga ati “Igirayo Nyagasani, kuko ndi umunyabyaha !” 9Koko ubwoba bwari bwamutashye we na bagenzi be, babonye ayo mafi yose bari bamaze kuroba. 10Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati “Witinya, kuva ubu uzajya uroba abantu.” 11Nuko bagarura amato yabo ku nkombe, basiga aho byose baramukurikira.


text:
Imana yaduha buri kintu uko twayigisaba kuko irashoboye cyane, ariko Imana irenze uko tuyitekereza, ndetse nimikorere yayo irenze uko twayitekereza.
Icyo idusaba ni uko niyo icyo dushaka twaba tutakibonye dukomeza kuyizera cyane.
Ese wakwizera Imana aho ibyiyumviro byawe bitagera ? komeza gusenga uzabona Imana maze izamure kwizera kwawe. Ujya usenga cyane ushaka ibiva mu kiganza cy’Imana ,aho gushaka mu maso h’Imana?
Imana yo, idufata nk’abana bayo, ibyo rero birayinezeza cyane ndetse ikabiha agaciro kuruta uko yabona ibibazo byacu n’ubwo iba ibibona. Tekereza uko bigenda iyo dusenga , Dushaka mu maso h’Imana. Rimwe na rimwe tuba tubona isa nk’itatwumva, tukibaza ko yatwibagiwe. Ariko na none Imana ntiryama cyangwa ngo ihunikire n’isegonda.
Ni gute bigenda iyo umwana yatse ikintu cyose se umubyara ? Hari ubwo umubyeyi asa nk’utumvise ariko aba yumvise, mu bisanzwe igisubizo gishobora kuba Oya, igisubiza kikaba Yego cyangwa tegereza. Imana mu bwenge bwayo iba ifite uburyo bwayo bwo gusubiza amasengesho.
Wenda uribaza uti : Imana yibagiwe gusubiza amasengesho yanjye ? Ni ibisanzwe ko ubyibaza, kuko hari ubwo ijuru riba ryacecetse neza mu gusubiza ibyifuzo byawe. Ariko menya ibi : Imana yumva buri sengesho ry’umwana wayo kandi igasubiza buri sengesho mu buryo bwayo bunoze no mu gihe cyayo. Nta gitungurana kuri yo.
Ni uruhare rwacu kumenya ibyo dushaka ubwacu, ariko ikibazo cyacu nk’abantu nuko tutareba ibintu mu buryo bw’Imana . Tubirebera mu buryo bwacu bufite umupaka. Tumeze nk’abana b’imyaka ibiri. Umwana w’imyaka ibiri aba areba ibintu mu buryo butandukanye na se . Yesu yabwiye abigishwa be ati: “kandi icyo muzasaba cyose mw’izina ryanjye nzagikorera kugira ngo Data yubahirizwe mu mwana we ,Nimugira icyo musaba cyose mu izina ryanjye nzagikora” Yohana 14:13,14. Mu yandi magambo Yesu akunda gusubiza amasengesho yacu. Uko turushaho kumenya Imana niko ibyifuzo byacu biba ibihesha Data icyubahiro .
"Ubwo ni ubwishingizi dufite bwo kwegera Imana, ko nidusaba buri kintu nkuko biri mu bushake bwe atwumva, kandi niba tuzi ko yumva buri cyose dusabye, tuzi ko tubonye ibyo dusabye" (1 Yohana 5:14). Menya ibi, Imana ntago ishobora gukora ikintu kitari mu bushake bwayo .
Ikibazo ni ukwibaza ngo naguma mu bushake bw’Imana, nubwo ubushake bw’Imana buhabanye n’ubushake bwanjye ? Nshobora kwizera ko Imana ishobora kunyitaho? Buri kintu nkora gihuye n’umugambi wayo ku buzima bwanjye? Nusanga ari uko bimeze nta kintu cyo kuguhangayikisha.
Mu yandi magambo iyo ntizeye ko Imana inyitaho ndakeka ko mba ndi gukora akazi kayo ko kunyitaho, ibyo bingira nk’umurinzi n’umuyobozi w’ubugingo bwanjye, nkamera nkufite ejo hanjye mu biganza byanjye ubwanjye meze nk’aho hari aho mbuganisha ubwanjye. Rero nakwibaza, koko se Imana yibagiwe gusenga kwanjye ? Oya, iyo uri mu muryango wayo izagushoboza gutegereza igisubizo cyayo kinogeye kandi isubize mu gihe cyayo gikwiye, izatwara ibintu gahoro cyangwa isubize bitandukanye n’uko wasabye.
Ariko menya iki : Papa wawe wo mw’ijuru azi ibyiza kuri wowe . Ushobora kumwiringira byuzuye!
Niba Imana yiteguye gutanga ubugingo buhoraho kuri bose bakiriye Yesu kristo, izananirwa kuduha bito cyane dusaba ku isi? Rero tugomba kwinjira mu masengesho cyane . Isi iratubwira ko igihe ari amafranga, ariko ku bakristo igihe ni amasengesho, iyo dusenga cyane dusobanukirwa urukundo rw’Imana idufitiye tukabona ko kuba itadusubiza atari urwango ahubwo ifite indi mpamvu nziza kuri twe .


text:
Wari uziko ushobora kuganira buri wa mbere na Minisitiri w’Ubuzima?
Minisitiri w’Ubuzima Agnes Binangwaho mu mpera za 2011, yatangije uburyo bwo kuganira n’abantu b’ingeri zose hirya no hino ku Isi kuri gahunda z’ubuzima.
Dore uko Minisitiri w’Ubuzima abivuga:
"Nkuko mubizi, maze igihe gito ntangije ibiganiro by’iyakure bicishwa ku murongo wa Interineti witwa Twitter kugira ngo dufashe Abanyarwanda, abakozi dukorana n’abafatanyabikorwa kungurana ibitekerezo ku bibazo biri mu rwego rw’ubuzima. Kungurana ibitekerezo kuri interineti bikorwa buri wa mbare nyuma ya (...)
Minisitiri w’Ubuzima Agnes Binangwaho mu mpera za 2011, yatangije uburyo bwo kuganira n’abantu b’ingeri zose hirya no hino ku Isi kuri gahunda z’ubuzima.
Dore uko Minisitiri w’Ubuzima abivuga:
"Nkuko mubizi, maze igihe gito ntangije ibiganiro by’iyakure bicishwa ku murongo wa Interineti witwa Twitter kugira ngo dufashe Abanyarwanda, abakozi dukorana n’abafatanyabikorwa kungurana ibitekerezo ku bibazo biri mu rwego rw’ubuzima. Kungurana ibitekerezo kuri interineti bikorwa buri wa mbare nyuma ya saa sita incuro ebyiri mu kwezi, icyo kiganiro cyitwa “Buri wa mbere, munyarwanda, ganira na Minisitiri w’ubuzima.” (#MinisterMondays).”
Nemera ko kubona amakuru no kugira uruhare mu biganiro nyunguranabitekerezo ku bibazo by’ubuzima bw’abaturage ari uburenganzira bw’abaturage b’Isi yose, by’umwihariko niyemeje gushaka akanya ko kuganira n’Abanyarwanda.
Guha amakuru abaturage bikaba biri mu bikorwa by’ingirakamaro muri Minisiteri y’ubuzima. Ndashimira ufite isosiyete y’ikoranabuhanga mu itumanaho yitwa Nyaruka, wagendeye kuri aya mahame agakorana nanjye kuri uyu mushinga nta gihembo ategereje kugira ngo Abanyarwanda bashobore kohereza ibibazo n’ibitekerezo hakoreshejwe ubutumwa bugufi bwa telefoni muri cya kiganiro nyunguranabitekerezo.
Kubera ko itumanaho rya telefoni rigera ahantu hangana na 60% kandi batatu mu bajyanama b’ubuzima mu mudugudu bakaba bafite telefoni igendanwa, buri Munyarwanda ubyifuza ashobora kubaza ibibazo cyangwa agatanga ibitekerezo. Nyir’isosiyete y’ikoranabuhanga mu itumanaho Nyaruka yatwemereye gukoresha buri gihe iryo tumanaho ku buntu kuko iyo gahunda igamije gufungura imiryango kugira ngo abantu bungurane ibitekerezo bibafasha guteza imbere ubuzima.
Iki kiganiro “Tuganire na Minisitiri w’ubuzima buri wa mbere” kizajya gihita rimwe mu byumweru bibiri kikamara amasaha abiri, ariko isaha kizajya kiberaho ishobora guhinduka.
Kugira ngo ugere ku murongo wa twitter wajya kuri Twitter at @agnesbinagwaho. Kugira ngo wohereze ubutumwa bugufi, ushobora kubwohereza kuri telefoni nimero 0788 38 66 55 hagati ya saa cyenda na saa kumi n’imwe. Mushobora kandi kwakira ibibazo byoherejwe hakoreshejwe ubutumwa bugufi n’ibisubizo byatanzwe kuri listen.nyaruka.com.
Ndahamya ko uyu mwanya wo kungurana ibitekerezo dukoresheje umurongo wa interineti wa twitter, ari urubuga rugamije kuvugurura imitangirwe ya serivisi z’ubuvuzi hitabwa ku bitekerezo bitanzwe n’abaturage mu buryo butaziguye, kuko ari bo ibyemezo bifatwa na Minisiteri y’Ubuzima biba bigenewe. Mwisanzure mubaze mushize amanga, ndifuza ko muzitabira muri benshi ibi biganiro kandi ko bizaba ingirakamaro!"
Kuva iyi gahunda yatangira ababashije kuyikurikirana bemezako ari ingirakamaro, kuko ari urubuga rwiza rwo ku ganira kubibazo n’inama mu rwego rw’ubuzima mu Rwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uwiteka aba kumwe na Yosefu, agira ukuboko kwiza, aba mu nzu ya shebuja Umunyegiputa. Itangiriro 39:2
Ushobora kuba nta mashuli menshi wize, nta n’amafaranga menshi ugira, mu bifatika iyo wirebye ubona nta nakimwe wifitiye ariko iyo Imana iri mu ruhande rwawe, uzajya wumva byose ubifite kuko niyo nyiri ubutunzi bwose kandi iyo muri kumwe uba uhiriwe.
Yozefu nta kintu na kimwe yari afite ubwo shebuja Potifari umunyegiputa yamwiguriraga ku isoko ry’abacakara ariko hari ibyari byaramuvuzweho ko Uwiteka Imana ari kumwe nawe, uko kuba kumwe n’Uwiteka Imana nibyo byari byaramugize umugabo uhiriwe muri byose.
Tekereza Yozefu wari umucakara ariko akaba uhiriwe? Yozefu nta kintu na kimwe yari afite, nta muvandimwe, nta nshuti ndetse nta numwenda yari asigaranye wo kwambara! Ariko hari icyo yari afite muri we: yari afite Imana muri we. Birasobanurwa neza ngo yari ahiriwe kuko ukuboko kwiza k’Uwiteka Imana kwari kuri we. Ibi byaje gutuma aba umuntu ukomeye mu gihugu cya Egiputa, kuva ku butware bwe nta wundi wamurushaga gukomera muri cyo gihugu uretse umwami Farawo gusa wari waramuhaye ubwo butware (nguhaye gutwara urugo rwanjye kandi abantu banjye bose bazumvire icyo utegetse, ku ntebe yanjye y’ubwami yonyine nzagusumba.”Itangiriro 41:40) ibi byose Yosefu abikesha ukuboko kwiza kw’Imana kwari kuri kuri we.
Ntukwiye guterwa ubwoba nuko ubona nta kintu runaka gifatika ufite, cyangwa kuko ubona nta bantu baguha agaciro bahari, niba Imana iri kumwe nawe, uzanesha kandi urahiriwe muri buri kintu cyose mu buzima bwawe kuko uzahora wishimiye mu buntu bwayo no mu bwiza bwayo.


text:
Yesu ashimwe benedata, mu gihe twitegura kwinjira mu bihe by’iminsi mikuru tunizihiza Noheli reka dusangire iri jambo ry’Imana nahaye umutwe ugira uti ‘’ Kwizihiza Noheli nyako’’.
Azabyara umuhungu uzamwite YESU, kuko ari we uzakiza abantu be ibyaha byabo.”
“Dore umwari azasama inda kandi azabyara umuhungu,Azitwa Imanweli”, risobanurwa ngo “Imana iri kumwe natwe”. Matayo 1:21,23
Dusigaje iminsi ibarirwa ku mitwe y’intoki abemera umunsi mukuru wa Noheli bakawizihiza. Noheli ni umunsi imbaga nyamwinshi y’abakristo hirya no hino ku isi bibuka ivuka ry’Umwami Yesu akaba n’Umucunguzi. Kuri uyu munsi abantu benshi (abakijijwe n’abadakijijwe) bita cyane ku mirire, imyambarire n’ibindi byinshi bakora mu rwego rwo kwishimisha.
Ese mu by’ukuri iki nicyo gikwiye kuba gifata umwanya munini mu buzima bw’abakristo? Si bibi ariko na na none si cyo cy’ingenzi cyane kuko umukristo akwiye kwibuka ibintu bibiri by’ingenzi twabonye hejuru mu byanditswe byera.
1. Kuzirikana ko YESU yazanywe no kudukiza ibyaha! Iyo ureye ijambo rya mbere Yesu yatangiriyeho kwigisha muri Matayo 4:17 haravuga ngo ‘’ Yesu ahera ubwo atangira kwigisha avuga ati ‘’ Mwihane kuko ubwami bwo mu ijuru buri hafi.’’
Uhita ubona intego nyamukuru yo kuza kwa Yesu! Ariko usanga umuntu kuri Noheli ari mu kabari yasinze ariko ntatinye kuvuga ko yibuka Yesu ati ‘Yesu yatuvukiye’ Ariko se koko yaramukijije?
Nshuti wizihize Noheli ariko unisuzuma ureba niba koko Yesu yaragukijije ibyaha naho ubundi ntacyo kwizihiza Noheli byaba bitumariye.
2. Kuzirikana ko Yesu yazanywe no kutwunga no kuduhuza n’Imana cyangwa mu yandi magambo kuduha kubana n’Imana ( Imanweli).
Umukristo akwiye kuzirikana ibi cyane!
Kera ntitwari ubwoko bw’Imana kuko icyaha cya Adamu cyamutandukanije n’Imana ariko kubwa Kristo ubu turi abana b’Imana ( abakijijwe).
Kristo yaduhuje n’Imana ariko kandi yaduhesheje no kiubana nayo. Kuri Noheli ni igihe cyo kwibaza uko ubanye n’Imana.
Hari abajye mu nsengero icyo gihe bakazasubirayo ku yindi Noheli y’umwaka ukurikiyeho! Birababaje!
Kubana n’Imana ni ubuzima bwa buri munsi si ibyo ku minsi mikuru cyangwa igihe umuntu yabatirishije. Imanweli Imana iri kumwe natwe bivuze mu buzima bwacu bwa buri munsi.
Ahubwo wahita wibaza: Ese mukazi ka buri munsi Imana iba iri kumwe nawe? Mu rugo iwawe Imana murabana? Iyo ntawukureba Imana iba iri kumwe nawe? Cyangwa ukora byse wenyine ukaza kuyiha raporo, uyereka ibyakunaniye unayibwira ko itagufashije, byamaze kukuyobera?
Aba nabo babaho batanga raporo gusa ariko badakora byose nk’abari kumwe n’Imana, batayiha ikaze mu buzima bwabo.
Ukwiye kongera kuzirikana ibi kandi ukongera kwigenzura niba ubanye neza n’Imana, nibwo uzaba wizihije Noheli neza kuko niko guha agaciro icyazanye Yesu ku isi.
Gukora ibitandukanye nibyo tuvuze nyamara ukizihiza Noheli bisa :
No kugera aho bashyingura ukarira utazi uwapfuye
Ugasanga abantu baseka nawe ugaturika ugaseka utazi n’icyo baseka
Nshuti nkwifurije kuzagira Noheli nziza hamwe n’umuryango wawe ariko uzirikana n’ibi umaze gusoma muri ubu butumwa. Imana iguhe umugisha.